title: महानगर बॉयज़

text: महानगर बॉयज़ लखनऊ का एक विद्यालय है।


title: काकोरी काण्ड

text: काकोरी कार्यवाही (अंग्रेजी: Kakori train action) भारतीय स्वतंत्रता संग्राम के क्रान्तिकारियों द्वारा ब्रिटिश राज के विरुद्ध भयंकर युद्ध छेड़ने की ईच्छा से हथियार खरीदने के लिये ब्रिटिश सरकार का ही खजाना लूट लेने की एक ऐतिहासिक घटना थी जो ९ अगस्त १९२५ को घटी। इस ट्रेन डकैती में जर्मनी के बने चार माउज़र पिस्तौल काम में लाये गये थे। इन पिस्तौलों की विशेषता यह थी कि इनमें बट के पीछे लकड़ी का बना एक और कुन्दा लगाकर रायफल की तरह उपयोग किया जा सकता था। हिन्दुस्तान रिपब्लिकन ऐसोसिएशन के केवल दस सदस्यों ने इस पूरी घटना को परिणाम दिया था।


title: काकोरी काण्ड

text: क्रान्तिकारियों द्वारा चलाए जा रहे स्वतन्त्रता के आन्दोलन को गति देने के लिये धन की तत्काल व्यवस्था की जरूरत के शाहजहाँपुर में हुई बैठक के दौरान राम प्रसाद बिस्मिल ने अंग्रेजी सरकार का खजाना लूटने की योजना बनायी थी। इस योजनानुसार दल के ही एक प्रमुख सदस्य राजेन्द्रनाथ लाहिड़ी ने ९ अगस्त १९२५ को लखनऊ जिले के काकोरी रेलवे स्टेशन से छूटी "आठ डाउन सहारनपुर-लखनऊ पैसेन्जर ट्रेन" को चेन खींच कर रोका और क्रान्तिकारी पण्डित राम प्रसाद बिस्मिल के नेतृत्व में अशफाक उल्ला खाँ, पण्डित चन्द्रशेखर आज़ाद व ६ अन्य सहयोगियों की सहायता से समूची लौह पथ गामिनी पर धावा बोलते हुए सरकारी खजाना लूट लिया। बाद में अंग्रेजी सत्ता उनकी पार्टी हिन्दुस्तान रिपब्लिकन ऐसोसिएशन के कुल ४० क्रान्तिकारियों पर सम्राट के विरुद्ध सशस्त्र युद्ध छेड़ने, सरकारी खजाना लूटने व यात्रियों की हत्या करने का प्रकरण चलाया जिसमें राजेन्द्रनाथ लाहिड़ी, पण्डित राम प्रसाद बिस्मिल, अशफाक उल्ला खाँ तथा ठाकुर रोशन सिंह को मृत्यु-दण्ड (फाँसी की सजा) सुनायी गयी। इस प्रकरण में १६ अन्य क्रान्तिकारियों को कम से कम ४ वर्ष की सजा से लेकर अधिकतम काला पानी (आजीवन कारावास) तक का दण्ड दिया गया था।राहुल भेरामोरे


title: काकोरी काण्ड

text: हिन्दुस्तान प्रजातन्त्र संघ की ओर से प्रकाशित विज्ञापन और उसके संविधान को लेकर बंगाल पहुँचे दल के दोनों नेता- शचीन्द्रनाथ सान्याल बाँकुरा में उस समय गिरफ्तार कर लिये गये जब वे यह विज्ञापन अपने किसी साथी को पोस्ट करने जा रहे थे। इसी प्रकार योगेशचन्द्र चटर्जी कानपुर से पार्टी की मीटिंग करके जैसे ही हावड़ा स्टेशन पर ट्रेन से उतरे कि एच०आर०ए० के संविधान की ढेर सारी प्रतियों के साथ पकड़ लिये गये और उन्हें हजारीबाग जेल में बन्द कर दिया गया।  दोनों प्रमुख नेताओं के गिरफ्तार हो जाने से राम प्रसाद 'बिस्मिल' के कन्धों पर उत्तर प्रदेश के साथ-साथ बंगाल के क्रान्तिकारी सदस्यों का उत्तरदायित्व भी आ गया। बिस्मिल का स्वभाव था कि वे या तो किसी काम को हाथ में लेते न थे और यदि एक बार काम हाथ में ले लिया तो उसे पूरा किये बगैर छोड़ते न थे। पार्टी के कार्य हेतु धन की आवश्यकता पहले भी थी किन्तु अब तो वह आवश्यकता और भी अधिक बढ गयी थी। कहीं से भी धन प्राप्त होता न देख उन्होंने ७ मार्च १९२५ को बिचपुरी तथा २४ मई १९२५ को द्वारकापुर में दो राजनीतिक डकैतियाँ डालीं तो परन्तु उनमें कुछ विशेष धन उन्हें प्राप्त न हो सका।


title: काकोरी काण्ड

text: इन दोनों डकैतियों में एक-एक व्यक्ति मौके पर ही मारा गया। इससे बिस्मिल की आत्मा को अत्यधिक कष्ट हुआ। आखिरकार उन्होंने यह पक्का निश्चय कर लिया कि वे अब केवल सरकारी खजाना ही लूटेंगे, हिन्दुस्तान के किसी भी रईस के घर डकैती बिल्कुल न डालेंगे।


title: काकोरी काण्ड

text: ८ अगस्त को राम प्रसाद 'बिस्मिल' के घर पर हुई एक इमर्जेन्सी मीटिंग में निनिर्णय कर योजना बनी और अगले ही दिन ९ अगस्त १९२५ को हरदोई शहर के रेलवे स्टेशन से बिस्मिल के नेतृत्व में कुल १० लोग, जिनमें शाहजहाँपुर से बिस्मिल के अतिरिक्त अशफाक उल्ला खाँ, मुरारी शर्मा तथा बनवारी लाल, बंगाल से राजेन्द्र लाहिडी, शचीन्द्रनाथ बख्शी तथा केशव चक्रवर्ती (छद्मनाम), बनारस से चन्द्रशेखर आजाद तथा मन्मथनाथ गुप्त एवं औरैया से अकेले मुकुन्दी लाल शामिल थे; ८ डाउन सहारनपुर-लखनऊ पैसेंजर रेलगाड़ी में सवार हुए।  इन क्रान्तिकारियों के पास पिस्तौलों के अतिरिक्त जर्मनी के बने चार माउजर भी थे जिनके बट में कुन्दा लगा लेने से वह छोटी स्वचालित रायफल की तरह लगता था और सामने वाले के मन में भय पैदा कर देता था। इन माउजरों की मारक क्षमता भी अधिक होती थी उन दिनों ये माउजर आज की ए०के०-४७ रायफल की तरह चर्चित हुआ करते थे। लखनऊ से पहले काकोरी रेलवे स्टेशन पर रुक कर जैसे ही गाड़ी आगे बढी, क्रान्तिकारियों ने चेन खींचकर उसे रोक लिया और रक्षक के डिब्बे से सरकारी खजाने का बक्सा नीचे गिरा दिया। पहले तो उसे खोलने की प्रयास किया गया किन्तु जब वह नहीं खुला तो अशफाक उल्ला खाँ ने अपना माउजर मन्मथनाथ गुप्त को पकड़ा दिया और हथौड़ा लेकर बक्सा तोड़ने में जुट गए।


title: काकोरी काण्ड

text: मन्मथनाथ गुप्त ने उत्सुकतावश व जल्दबाजी में माउजर का ट्रैगर दबा दिया जिससे छूटी गोली अहमद अली नाम के यात्री को लग गयी। वह मौके पर ही ढेर हो गया। शीघ्रतावश चाँदी के सिक्कों व नोटों से भरे चमड़े के थैले चादरों में बाँधकर वहाँ से भागने में एक चादर वहीं छूट गई। अगले दिन समाचार पत्रों के माध्यम से यह समाचार पूरे संसार में फैल गया। ब्रिटिश सरकार ने इस ट्रेन डकैती को गम्भीरता से लिया।


title: काकोरी काण्ड

text: खुफिया प्रमुख खान बहादुर तसद्दुक हुसैन ने पूरी छानबीन और जांच पड़ताल करके बरतानिया सरकार को जैसे ही इस बात की पुष्टि की कि काकोरी ट्रेन डकैती क्रान्तिकारियों का एक सुनियोजित षड्यन्त्र है, पुलिस ने काकोरी काण्ड के सम्बन्ध में जानकारी देने व षड्यन्त्र में शामिल किसी भी व्यक्ति को अवरुद्ध करवाने के लिये पुरस्कार की घोषणा के साथ विज्ञापन सभी प्रमुख स्थानों पर लगा दिये जिसका परिणाम यह हुआ कि पुलिस को घटनास्थल पर मिली चादर में लगे धोबी के निशान से इस बात का पता चल गया कि चादर शाहजहाँपुर के किसी व्यक्ति की है। शाहजहाँपुर के धोबियों से पूछने पर मालूम हुआ कि चादर बनारसीलाल की है। बिस्मिल के साझीदार बनारसीलाल से मिलकर पुलिस ने इस डकैती का सारा भेद प्राप्त कर लिया। पुलिस को उससे यह भी पता चल गया कि ९ अगस्त १९२५ को शाहजहाँपुर से राम प्रसाद 'बिस्मिल' की पार्टी के कौन-कौन लोग शहर से बाहर गये थे और वे कब-कब वापस आये? जब खुफिया तौर से इस बात की पूरी पुष्टि हो गई कि राम प्रसाद 'बिस्मिल', जो हिन्दुस्तान प्रजातन्त्र संघ (एच०आर०ए०) के नेता थे, उस दिन शहर में नहीं थे तो २६ सितम्बर १९२५ की रात में बिस्मिल के साथ पूरे हिन्दुस्तान से ४० लोगों को अवरुद्ध कर लिया गया।


title: काकोरी काण्ड

text: इस ऐतिहासिक मामले में ४० व्यक्तियों को भारत भर से अवरुद्ध किया गया था। अवरुद्धता के स्थान के साथ उनके नाम इस प्रकार हैं:


title: काकोरी काण्ड

text: फरार क्रान्तिकारियों में से दो को पुलिस ने बाद में गिरफ़्तार किया था। उनके नाम व स्थान निम्न हैं:उपरोक्त ४० व्यक्तियों में से तीन लोग शचीन्द्रनाथ सान्याल बाँकुरा में, योगेशचन्द्र चटर्जी हावडा में तथा राजेन्द्रनाथ लाहिड़ी दक्षिणेश्वर बम विस्फोट मामले में कलकत्ता से पहले ही गिरफ्तार हो चुके थे और दो लोग अशफाक उल्ला खाँ और शचीन्द्रनाथ बख्शी को तब अवरुद्ध किया गया जब मुख्य काकोरी षड्यन्त्र केस का फैसला हो चुका था। इन दोनों पर अलग से पूरक प्रकरण दर्ज किया गया।


title: काकोरी काण्ड

text: काकोरी-काण्ड में केवल १० लोग ही वास्तविक रूप से शामिल हुए थे, पुलिस की ओर से उन सभी को भी इस प्रकरण में नामजद किया गया। इन १० लोगों में से पाँच - चन्द्रशेखर आजाद, मुरारी शर्मा, केशव चक्रवर्ती (छद्मनाम), अशफाक उल्ला खाँ व शचीन्द्र नाथ बख्शी को छोड़कर, जो उस समय तक पुलिस के हाथ नहीं आये, शेष सभी व्यक्तियों पर सरकार बनाम राम प्रसाद बिस्मिल व अन्य के नाम से ऐतिहासिक प्रकरण चला और उन्हें ५ वर्ष की कैद से लेकर फाँसी तक की सजा हुई। फरार अभियुक्तों के अतिरिक्त जिन-जिन क्रान्तिकारियों को एच० आर० ए० का सक्रिय कार्यकर्ता होने के सन्देह में गिरफ्तार किया गया था उनमें से १४ को साक्ष्य न मिलने के कारण रिहा कर दिया गया। विशेष न्यायधीश ऐनुद्दीन ने प्रत्येक क्रान्तिकारी की छवि खराब करने में कोई कसर बाकी नहीं रखी और प्रकरण को सेशन न्यायालय में भेजने से पहले ही इस बात के पक्के सबूत व गवाह एकत्र कर लिये थे ताकि बाद में यदि अभियुक्तों की तरफ से कोई याचिका भी की जाये तो इनमें से एक भी बिना सजा के छूटने न पाये।


title: काकोरी काण्ड

text: लखनऊ जेल में काकोरी षड्यन्त्र के सभी अभियुक्त कैद थे। केस चल रहा था इसी दौरान बसन्त पंचमी का त्यौहार आ गया। सब क्रान्तिकारियों ने मिलकर तय किया कि कल बसन्त पंचमी के दिन हम सभी सर पर पीली टोपी और हाथ में पीला रूमाल लेकर कोर्ट चलेंगे। उन्होंने अपने नेता राम प्रसाद 'बिस्मिल' से कहा- "पण्डित जी! कल के लिये कोई फड़कती हुई कविता लिखिये, उसे हम सब मिलकर गायेंगे।" अगले दिन कविता तैयार थी;


title: काकोरी काण्ड

text: मेरा रँग दे बसन्ती चोला... हो मेरा रँग दे बसन्ती चोला...


title: काकोरी काण्ड

text: इसी रंग में रँग के शिवा ने माँ का बन्धन खोला, यही रंग हल्दीघाटी में था प्रताप ने घोला; नव बसन्त में भारत के हित वीरों का यह टोला, किस मस्ती से पहन के निकला यह बासन्ती चोला।


title: काकोरी काण्ड

text: मेरा रँग दे बसन्ती चोला... हो मेरा रँग दे बसन्ती चोला... अमर शहीद भगत सिंह जिन दिनों लाहौर जेल में बन्द थे तो उन्होंने इस गीत में ये पंक्तियाँ और जोड़ी थीं:


title: काकोरी काण्ड

text: इसी रंग में बिस्मिल जी ने "वन्दे-मातरम्" बोला, यही रंग अशफाक को भाया उनका दिल भी डोला; इसी रंग को हम मस्तों ने, हम मस्तों ने; दूर फिरंगी को करने को, को करने को; लहू में अपने घोला।


title: काकोरी काण्ड

text: माय! रँग दे बसन्ती चोला... हो माय! रँग दे बसन्ती चोला... मेरा रँग दे बसन्ती चोला...


title: काकोरी काण्ड

text: राम प्रसाद 'बिस्मिल' बिस्मिल अज़ीमाबादी की यह गज़ल क्रान्तिकारी जेल से पुलिस की लारी में अदालत जाते हुए, अदालत में मजिस्ट्रेट को चिढाते हुए व अदालत से लौटकर वापस जेल आते हुए कोरस के रूप में गाया करते थे। बिस्मिल के बलिदान के बाद तो यह रचना सभी क्रान्तिकारियों का मन्त्र बन गयी। जितनी रचना यहाँ दी जा रही है वे लोग उतनी ही गाते थे।


title: काकोरी काण्ड

text: सरफ़रोशी की तमन्ना अब हमारे दिल में है, देखना है ज़ोर कितना बाज़ु-ए-क़ातिल में है !


title: काकोरी काण्ड

text: वक़्त आने दे बता देंगे तुझे ऐ आसमाँ ! हम अभी से क्या बताएँ क्या हमारे दिल में है !


title: काकोरी काण्ड

text: खीँच कर लाई है हमको क़त्ल होने की उम्म्मीद, आशिक़ों का आज जमघट कूच-ए-क़ातिल में है !


title: काकोरी काण्ड

text: ऐ शहीदे-मुल्क-ओ-मिल्लत हम तेरे ऊपर निसार, अब तेरी हिम्मत का चर्चा ग़ैर की महफ़िल में है !


title: काकोरी काण्ड

text: अब न अगले वल्वले हैं और न अरमानों की भीड़, सिर्फ़ मिट जाने की हसरत अब दिल-ए-'बिस्मिल' में है !


title: काकोरी काण्ड

text: पाँच फरार क्रान्तिकारियों में अशफाक उल्ला खाँ को दिल्ली और शचीन्द्र नाथ बख्शी को भागलपुर से पुलिस ने उस समय अवरुद्ध किया जब काकोरी-काण्ड के मुख्य प्रकरण का फैसला सुनाया जा चुका था। विशेष न्यायाधीश जे० आर० डब्लू० बैनेट की न्यायालय में काकोरी काण्ड का पूरक प्रकरण दर्ज हुआ और १३ जुलाई १९२७ को इन दोनों पर भी सरकार के विरुद्ध साजिश रचने का संगीन आरोप लगाते हुए अशफाक उल्ला खाँ को फाँसी तथा शचीन्द्रनाथ बख्शी को आजीवन कारावास की सजा सुना दी गयी।  सेशन जज के फैसले के खिलाफ १८ जुलाई १९२७ को अवध चीफ कोर्ट में अपील दायर की गयी। चीफ कोर्ट के मुख्य न्यायाधीश सर लुइस शर्ट और विशेष न्यायाधीश मोहम्मद रजा के सामने दोनों मामले पेश हुए। जगतनारायण 'मुल्ला' को सरकारी पक्ष रखने का काम सौंपा गया जबकि सजायाफ्ता क्रान्तिकारियों की ओर से के०सी० दत्त, जयकरणनाथ मिश्र व कृपाशंकर हजेला ने क्रमशः राजेन्द्रनाथ लाहिड़ी, ठाकुर रोशन सिंह व अशफाक उल्ला खाँ की पैरवी की। राम प्रसाद 'बिस्मिल' ने अपनी पैरवी खुद की क्योंकि सरकारी खर्चे पर उन्हें लक्ष्मीशंकर मिश्र नाम का एक बड़ा साधारण-सा वकील दिया गया था जिसको लेने से उन्होंने साफ मना कर दिया।  बिस्मिल ने चीफ कोर्ट के सामने जब धाराप्रवाह अंग्रेजी में फैसले के खिलाफ बहस की तो सरकारी वकील जगतनारायण मुल्ला जी बगलें झाँकते नजर आये। इस पर चीफ जस्टिस लुइस शर्टस् को बिस्मिल से अंग्रेजी में यह पूछना पड़ा - "Mr. Ramprasad ! from which university you have taken the degree of law ?" (श्रीमान राम प्रसाद ! आपने किस विश्वविद्यालय से कानून की डिग्री ली ?) इस पर बिस्मिल ने हँस कर चीफ जस्टिस को उत्तर दिया था - "Excuse me sir ! a king maker doesn't require any degree" (क्षमा करें महोदय ! सम्राट बनाने वाले को किसी डिग्री की आवश्यकता नहीं होती।)


title: काकोरी काण्ड

text: काकोरी काण्ड का मुकदमा लखनऊ में चल रहा था। पण्डित जगतनारायण मुल्ला सरकारी वकील के साथ उर्दू के शायर भी थे। उन्होंने अभियुक्तों के लिए "मुल्जिमान" की जगह "मुलाजिम" शब्द बोल दिया। फिर क्या था पण्डित राम प्रसाद 'बिस्मिल' ने तपाक से उन पर ये चुटीली फब्ती कसी: "मुलाजिम हमको मत कहिये, बड़ा अफ़सोस होता है; अदालत के अदब से हम यहाँ तशरीफ लाए हैं। पलट देते हैं हम मौजे-हवादिस अपनी जुर्रत से; कि हमने आँधियों में भी चिराग अक्सर जलाये हैं।" उनके कहने का मतलब स्पष्ठ था कि मुलाजिम वे (बिस्मिल) नहीं, मुल्ला जी हैं जो सरकार से तनख्वाह पाते हैं। वे (बिस्मिल आदि) तो राजनीतिक बन्दी हैं अत: उनके साथ तमीज से पेश आयें। साथ ही यह ताकीद भी की कि वे समुद्र तक की लहरें अपने दुस्साहस से पलटने का दम रखते हैं; मुकदमे की बाजी पलटना कौन चीज? इतना बोलने के बाद किसकी हिम्मत थी जो उनके आगे ठहरता। मुल्ला जी को पसीने छूट गये और उन्होंने कन्नी काटने में ही भलाई समझी। वे चुपचाप पिछले दरवाजे से खिसक लिये। फिर उस दिन उन्होंने कोई जिरह की ही नहीं। ऐसे हाजिरजबाब थे बिस्मिल!


title: काकोरी काण्ड

text: बिस्मिल द्वारा की गयी सफाई की बहस से सरकारी तबके में सनसनी फैल गयी। मुल्ला जी ने सरकारी वकील की हैसियत से पैरवी करने में आनाकानी की। अतएव अदालत ने बिस्मिल की १८ जुलाई १९२७ को दी गयी स्वयं वकालत करने की अर्जी खारिज कर दी। उसके बाद उन्होंने ७६ पृष्ठ की तर्कपूर्ण लिखित बहस पेश की जिसे देखकर जजों ने यह शंका व्यक्त की कि यह बहस बिस्मिल ने स्वयं न लिखकर किसी विधिवेत्ता से लिखवायी है। अन्ततोगत्वा उन्हीं लक्ष्मीशंकर मिश्र को बहस करने की इजाजत दी गयी जिन्हें लेने से बिस्मिल ने मना कर दिया था। यह भी अदालत और सरकारी वकील जगतनारायण मुल्ला की मिली भगत से किया गया। क्योंकि अगर बिस्मिल को पूरा मुकदमा खुद लडने की छूट दी जाती तो सरकार निश्चित रूप से मुकदमा हार जाती।


title: काकोरी काण्ड

text: २२ अगस्त १९२७ को जो फैसला सुनाया गया उसके अनुसार राम प्रसाद बिस्मिल, राजेन्द्रनाथ लाहिड़ी व अशफाक उल्ला खाँ को आई०पी०सी० की दफा १२१(ए) व १२०(बी) के अन्तर्गत आजीवन कारावास तथा ३०२ व ३९६ के अनुसार फाँसी एवं ठाकुर रोशन सिंह को पहली दो दफाओं में ५+५ कुल १० वर्ष की कड़ी कैद तथा अगली दो दफाओं के अनुसार फाँसी का आदेश हुआ। शचीन्द्रनाथ सान्याल, जब जेल में थे तभी लिखित रूप से अपने किये पर पश्चाताप प्रकट करते हुए भविष्य में किसी भी क्रान्तिकारी कार्रवाई में हिस्सा न लेने का वचन दे चुके थे जिसके आधार पर उनकी उम्र-कैद बरकरार रही। उनके छोटे भाई भूपेन्द्रनाथ सान्याल व बनवारी लाल ने अपना-अपना अपराध स्वीकार करते हुए न्यायालय की कोई भी सजा भुगतने की अण्डरटेकिंग पहले ही दे रखी थी इसलिये उन्होंने माँँग नहीं की और दोनों को ५-५ वर्ष की सजा के आदेश यथावत रहे। चीफ न्यायालय में याचिका करने के बावजूद योगेशचन्द्र चटर्जी, मुकुन्दी लाल व गोविन्दचरण कार की सजायें १०-१० वर्ष से बढ़ाकर उम्र-कैद में बदल दी गयीं। सुरेशचन्द्र भट्टाचार्य व विष्णुशरण दुब्लिश की सजायें भी ७ वर्ष से बढ़ाकर १० वर्ष कर दी गयी। रामकृष्ण खत्री को भी १० वर्ष के कठोर कारावास की सजा बरकरार रही। खूबसूरत हैण्डराइटिंग में लिखकर याचिका देने के कारण केवल प्रणवेश चटर्जी की सजा को ५ वर्ष से घटाकर ४ वर्ष कर दिया गया। इस काण्ड में सबसे कम सजा (३ वर्ष) रामनाथ पाण्डेय को हुई। मन्मथनाथ गुप्त, जिनकी गोली से यात्री मारा गया, की सजा बढ़ाकर १४ वर्ष कर दी गयी। एक अन्य अभियुक्त राम दुलारे त्रिवेदी को इस प्रकरण में पाँच वर्ष के कठोर कारावास की सजा दी गयी।


title: काकोरी काण्ड

text: अवध चीफ कोर्ट का फैसला आते ही यह खबर दावानल की तरह समूचे हिन्दुस्तान में फैल गयी। ठाकुर मनजीत सिंह राठौर ने सेण्ट्रल लेजिस्लेटिव कौन्सिल में काकोरी काण्ड के चारो मृत्यु-दण्ड प्राप्त कैदियों की सजायें कम करके आजीवन कारावास (उम्र-कैद) में बदलने का प्रस्ताव पेश किया। कौन्सिल के कई सदस्यों ने सर विलियम मोरिस को, जो उस समय संयुक्त प्रान्त के गवर्नर हुआ करते थे, इस आशय का एक प्रार्थना-पत्र भी दिया कि इन चारो की सजाये-मौत माफ कर दी जाये परन्तु उसने उस प्रार्थना को अस्वीकार कर दिया। सेण्ट्रल कौन्सिल के ७८ सदस्यों ने तत्कालीन वायसराय व गवर्नर जनरल एडवर्ड फ्रेडरिक लिण्डले वुड को शिमला जाकर हस्ताक्षर युक्त मेमोरियल दिया जिस पर प्रमुख रूप से पं० मदन मोहन मालवीय, मोहम्मद अली जिन्ना, एन० सी० केलकर, लाला लाजपत राय, गोविन्द वल्लभ पन्त आदि ने अपने हस्ताक्षर किये थे किन्तु वायसराय पर उसका भी कोई असर न हुआ।  इसके बाद मदन मोहन मालवीय के नेतृत्व में पाँच व्यक्तियों का एक प्रतिनिधि मण्डल शिमला जाकर वायसराय से दोबारा मिला और उनसे यह प्रार्थना की कि चूँकि इन चारो अभियुक्तों ने लिखित रूप में सरकार को यह वचन दे दिया है कि वे भविष्य में इस प्रकार की किसी भी गतिविधि में हिस्सा न लेंगे और उन्होंने अपने किये पर पश्चाताप भी प्रकट किया है अतः उच्च न्यायालय के निर्णय पर पुनर्विचार किया जा सकता है किन्तु वायसराय ने उन्हें साफ मना कर दिया।  अन्ततः बैरिस्टर मोहन लाल सक्सेना ने प्रिवी कौन्सिल में क्षमादान की याचिका के दस्तावेज तैयार करके इंग्लैण्ड के विख्यात वकील एस० एल० पोलक के पास भिजवाये किन्तु लन्दन के न्यायाधीशों व सम्राट के वैधानिक सलाहकारों ने उस पर यही दलील दी कि इस षड्यन्त्र का सूत्रधार राम प्रसाद 'बिस्मिल' बड़ा ही खतरनाक और पेशेवर अपराधी है उसे यदि क्षमादान दिया गया तो वह भविष्य में इससे भी बड़ा और भयंकर काण्ड कर सकता है। उस स्थिति में बरतानिया सरकार को हिन्दुस्तान में हुकूमत करना असम्भव हो जायेगा। आखिरकार नतीजा यह हुआ कि प्रिवी कौन्सिल में भेजी गयी क्षमादान की अपील भी खारिज हो गयी।


title: रुदौली

text: रुदौली (अंग्रेजी: ) (उर्दू: ), उत्तर प्रदेश के अयोध्या जिला की एक तहसील, नगर पालिका परिषद एवंं कोतवाली है। इस नगर की स्थापना राजा रुद्रमल्ल पासी द्वारा किया गया था। राजा रुद्रमल्ल पासी के सम्मान में इसको रुद्रावली के नाम से भी जाना जाता है। यहाँ पर प्रसिद्ध एवं प्राचीन हनुमान किला मंदिर है, जो कि हिंदुओ की धार्मिक आस्था का प्रमुख केंद्र है। साबरी श्रंखला के महान सूफी संत हज़रत शेख़ मख्दूम अहमद अब्दुल हक़ रह.(मख्दूम साहब)शेख़ उल आलम की दरगाह है इसी लिए सम्मान से लोग रुदौली शरीफ़ भी कहते हैं। यह दरगाह हिन्दू मुस्लिम एकता की प्रतीक हैं यहाँ प्रतिवर्ष उर्स में देश विदेश से श्रद्धालु आते है यहाँ के सज्जादा नशीन शाह अम्मार अहमद अहमदी फारूकी नैय्यर मियाँ हैं। रूदौली का विश्व प्रसिद्ध इमामबाड़ा हुसैनिया ईरशादिया।  जो अपनी खूबसूरती के लिए मशहूर है रूदौली की अज़ादारी काफी मशहूर है । पर है। शहर की औसत ऊंचाई १०५ मीटर (३४४ फीट) है


title: लच्छू महाराज

text: लच्छू महाराज (१९०१-१९७८) लखनऊ से महान कथक नर्तक थे।


title: शंभु महाराज

text: शंभु महाराज (१९१०– ४ नवंबर, १९७०) लखनऊ घराने के महान कथक नर्तक थे। इनका जन्म लखनऊ में ही हुआ था। इनका मूल नाम शंभूनाथ मिश्र था।


title: अच्छन महाराज

text: अच्छन महाराज लखनऊ से महान कथक नर्तक थे।


title: भातखंडे संगीत संस्थान समविश्वविद्यालय

text: भातखण्डे संगीत संस्थान विश्वविद्यालय लखनऊ में स्थित भारत का एक बड़ा ललित-कला (नृत्य-संगीत) समविश्वविद्यालय है। इस विश्वविद्यालय का आदर्श वाक्य है नादाधीनम् जगत् अर्थात यह संपूर्ण विश्व नाद या संगीत के अधीन है


title: भातखंडे संगीत संस्थान समविश्वविद्यालय

text: भारत में संगीत शिक्षा का प्रारम्भ प्राचीनकाल की गुरूकुल/आश्रम व्यवस्था के साथ हुआ, जहाँ महान सन्त, ऋषि, मुनि आदि विद्वान सामान्य शिक्षा के साथ साथ संगीत शिक्षा भी प्रदान किया करते थे। समय के साथ संगीत शिक्षा की व्यवस्था में अनेक परिवर्तन हुये तथा १९ वीं शती के मध्य में ब्रिटिश राज्य में संगीत शिक्षा का आधुनिक संस्थागत स्वरूप उभर कर सामने आया। गुरू-शिष्य परम्परा पर आधारित संगीत शिक्षा प्रणाली को २०वीं शती में एक नया आयाम मिला, जब शती के दो महान संगीत पुरोधाओं- पण्डित विष्णु दिगम्बर पलुस्कर तथा पण्डित विष्णु नारायण भातखण्डे ने संगीत शिक्षा एवं प्रशिक्षण प्रणाली की दो समानान्तर परम्पराओं को विकसित किया।


title: भातखंडे संगीत संस्थान समविश्वविद्यालय

text: सन् १९२६ में पण्डित विष्णु नारायण भातखण्डे ने राय उमानाथ बली, राय राजेश्वर बली, लखनऊ के संगीत संरक्षको एवं अवध के संगीत प्रेमियों के सहयोग से लखनऊ में एक संगीत विद्यालय की स्थापना की। इस संस्था का उद्‌घाटन अवध प्रान्त के तत्कालीन गर्वनर सर विलियम मैरिस के द्वारा किया गया तथा उन्ही के नाम पर इस संस्था का नाम "मैरिस काॅलेज ऑव म्यूज़िक" रखा गया। २६ मार्च,१९६६ को उत्तर प्रदेश राज्य सरकार ने इस संस्था को अपने नियन्त्रण में लेकर इसके स्थापक के नाम पर इसे 'भातखण्डे हिन्दुस्तानी संगीत विद्यालय' नाम प्रदान किया। राज्य सरकार के अनुरोध पर भारत सरकार ने इस संस्थान को २४ अक्टूबर २००० को सम विश्वविद्यालय घोषित कर इसे भारत का एक मात्र संगीत विश्वविद्यालय होने का गौरव प्रदान किया।


title: भातखंडे संगीत संस्थान समविश्वविद्यालय

text: भातखण्डे संगीत संस्थान का गरिमामय इतिहास उपलब्धियों से भरा हुआ है। इस संस्थान से शिक्षा प्राप्त अनेक पूर्व छात्र विश्व भर में संगीत शिक्षा एवं प्रदर्शन के क्षेत्र में अपना सक्रिय योगदान दे रहे हैं। विश्वविद्यालय का दर्जा प्राप्त होने से संस्थान को न केवल शहर के वरन् राज्य एवं समस्त विश्व से आने वाले छात्रों को उच्च गुणवत्ता की संगीत शिक्षा, प्रशिक्षण प्रदान करने एवं उनकी प्रतिभा निखारने का अवसर प्राप्त हुआ है। श्रीलंका, नेपाल तथा मध्य पूर्वी एशियाई देशों के अनेक छात्र प्रत्येक वर्ष यहाँ शिक्षा प्राप्त करने आते है, इनमें से कई आई. सी. सी. आर. छात्रवृत्ति का लाभ भी प्राप्त करते है।


title: इंडियन रिपब्लिकन आर्मी

text: भारत की आजादी पाने की इच्छा इतनी प्रबल थी कि बहुत से लोगों ने ब्रिटिश फौज की नौकरी छोड़ दी और अंग्रेजों से लोहा लेने के लिए इंडियन रिपब्लिकन आर्मी (आईआरए) का गठन कर लिया। 18 अप्रैल सन् 1930 को बंगाल के चटगाँव में भारता की आजादी के दीवानों ने शौर्य का ऐसा प्रदर्शन किया कि वहाँ कुछ दिन के लिए ब्रिटिश हुकूमत का अंत ही हो गया। इंडियन रिपब्लिकन आर्मी के गठन का विचार आइरिस रिपब्लिकन आर्मी से प्रेरित था।


title: इंडियन रिपब्लिकन आर्मी

text: आईआरए के गठन से ऐसा प्रतीत होता था जैसे पूरे बंगाल में क्रांति की लहर आ गई हो और इसी के चलते सूर्य सेन के नेतृत्व में स्वतंत्रता के दीवानों ने 18 अप्रैल 1930 को चटगाँव के शस्त्रागार पर हमला बोल दिया तथा हथियारों पर कब्जा जमाकर ब्रिटिश शासन के खात्मे की घोषणा कर दी।


title: इंडियन रिपब्लिकन आर्मी

text: हुकूमत के नुमाइंदे यहाँ से दुम दबाकर भाग गए और कुछ दिन के लिए यहाँ अंग्रेजों का शासन नहीं रहा। चटगाँव के शस्त्रागार पर आईआरए के हमले ने आग में घी का काम किया और बंगाल से बाहर देश के कई अन्य हिस्सों में स्वाधीनता संग्राम काफी उग्र हो उठा। इस घटना का असर कई महीनों तक रहा।


title: इंडियन रिपब्लिकन आर्मी

text: पंजाब में हरिकिशन ने पंजाब के गवर्नर की हत्या की कोशिश की। दिसंबर 1930 में तीन जवानों विनय बोस, बादल गुप्ता तथा दिनेश गुप्ता ने कोलकाता की राइटर्स बिल्डिंग में प्रवेश किया और स्वाधीनता सेनानियों पर जुल्म ढहाने वाले पुलिस अधीक्षक को मौत के घाट उतार दिया।


title: इंडियन रिपब्लिकन आर्मी

text: आईआरए की इस जंग में दो लड़कियों प्रीतिलता वाडेदार तथा कल्पना दत्त ने भी महत्वपूर्ण भूमिका निभाई। अपनी सत्ता डगमगाते देख अंग्रेज बर्बरता पर उतर आए और क्रांति को दबाने के लिए पूरी ताकत झोंक दी।


title: इंडियन रिपब्लिकन आर्मी

text: महिलाओं और बच्चों तक को नहीं बख्शा गया। आईआरए के अधिकतर योद्धा गिरफ्तार कर लिए गए तथा तारकेश्वर दत्तीदार को फाँसी पर लटका दिया गया।


title: इंडियन रिपब्लिकन आर्मी

text: अंग्रेजों के चंगुल से बचने के लिए प्रीतिलता ने जहर खाकर मातृभूमि के लिए अपनी शहादत दे दी, जबकि कल्पना दत्त को आजीवन कारावास की सजा सुनाई गई।


title: के पी सक्सेना

text: के पी सक्सेना (जन्म: 1934 बरेली- मृत्यु: 31 अक्टूबर 2013 लखनऊ) भारत के एक हिन्दी व्यंग्य और फिल्म पटकथा लेखक थे। साहित्य जगत में उन्हें केपी के नाम से अधिक लोग जानते थे।


title: के पी सक्सेना

text: उनकी गिनती वर्तमान समय के प्रमुख व्यंग्यकारों में होती है। हरिशंकर परसाई और शरद जोशी के बाद वे हिन्दी में सबसे ज्यादा पढ़े जाने वाले व्यंग्यकार थे। उन्होंने लखनऊ के मध्यवर्गीय जीवन को लेकर अपनी रचनायें लिखीं। उनके लेखन की शुरुआत उर्दू में उपन्यास लेखन के साथ हुई थी लेकिन बाद में अपने गुरु अमृत लाल नागर की सलाह से हिन्दी व्यंग्य के क्षेत्र में आ गये। उनकी लोकप्रियता इस बात से ही आँकी जा सकती है कि आज उनकी लगभग पन्द्रह हजार प्रकाशित फुटकर व्यंग्य रचनायें हैं जो स्वयं में एक कीर्तिमान है। उनकी पाँच से अधिक फुटकर व्यंग्य की पुस्तकों के अलावा कुछ व्यंग्य उपन्यास भी छप चुके हैं।


title: के पी सक्सेना

text: भारतीय रेलवे में नौकरी करने के अलावा हिन्दी पत्र-पत्रिकाओं के लिये व्यंग्य लिखा करते थे। उन्होंने हिन्दी फिल्म लगान, हलचल और स्वदेश की पटकथायें भी लिखी थी।


title: के पी सक्सेना

text: उन्हें 2000 में भारत सरकार द्वारा पद्मश्री से सम्मानित किया गया था।


title: के पी सक्सेना

text: वे कैंसर से पीड़ित थे। उनका निधन 31 अक्टूबर 2013 को लखनऊ में हुआ।


title: के पी सक्सेना

text: के पी सक्सेना का जन्म सन् 1934 में बरेली में हुआ था। उनका पूरा नाम कालिका प्रसाद सक्सेना था। केपी जब केवल 10 वर्ष के थे उनके पिता का निधन हो गया। उनकी माँ उन्हें लेकर बरेली से लखनऊ अपने भाई के पास आ गयी। केपी के मामा रेलवे में नौकरी करते थे। चूँकि मामा के कोई औलाद न थी अत: उन्होंने केपी को अपने बच्चे की तरह पाला। केपी ने वनस्पतिशास्त्र (बॉटनी) में स्नातकोत्तर (एमएससी) की उपाधि प्राप्त की और कुछ समय तक लखनऊ के एक कॉलेज में अध्यापन कार्य किया।


title: के पी सक्सेना

text: बाद में उन्हें उत्तर रेलवे में सरकारी नौकरी के साथ-साथ उनकी पसन्द के शहर लखनऊ में ही पोस्टिंग मिल गयी। इसके बाद वे लखनऊ में ही स्थायी रूप से बस गये। उन्होंने अनगिनत व्यंग्य रचनाओं के अलावा आकाशवाणी और दूरदर्शन के लिए कई नाटक और धारावाहिक भी लिखे। बीबी नातियों वाली धारावाहिक बहुत लोकप्रिय हुआ। उनकी लोकप्रियता का अन्दाज़ इसी से लगाया जा सकता है कि था कि मूलत: व्यंग्य लेखक होने के बावजूद उन्हें कवि सम्मेलन में भी बुलाया जाता था।


title: के पी सक्सेना

text: जीवन के अन्तिम समय में उन्हें जीभ का कैंसर हो गया था जिसके कारण उन्हें 31 अगस्‍त 2013 को लखनऊ के एक निजी अस्‍पताल में भर्ती कराया गया। परन्तु इलाज से कोई लाभ न हुआ और आख़िरकार उन्होंने 31 अक्टूबर 2013 सुबह साढ़े 8 बजे दम तोड़ दिया।


title: के पी सक्सेना

text: पाँच से अधिक फुटकर व्यंग्य की पुस्तकों के अलावा कुछ व्यंग्य उपन्यास उनकी धरोहर है।  केपी की व्यंग्य रचनाओं की लोकप्रियता को देखते हुए उन्हें सन् 2000 में भारत सरकार का विशेष अलंकरण पद्मश्री सम्मान प्रदान किया गया।


title: २००७ क्रिकेट विश्व कप

text: 2007 आईसीसी क्रिकेट विश्व कप क्रिकेट विश्व कप टूर्नामेंट का 9 वां संस्करण था जो वेस्ट इंडीज में 13 मार्च से 28 अप्रैल 2007 तक खेल एक दिवसीय अंतर्राष्ट्रीय (वनडे) प्रारूप का उपयोग करके किया गया था। कुल 51 मैच खेले गए, 2003 विश्व कप की तुलना में तीन कम (दो टीमों द्वारा एक क्षेत्र बड़ा होने के बावजूद)।


title: २००७ क्रिकेट विश्व कप

text: 16 प्रतिस्पर्धी टीमों को शुरू में चार समूहों में विभाजित किया गया था, जिसमें प्रत्येक समूह की दो सर्वश्रेष्ठ प्रदर्शन करने वाली टीमों को "सुपर 8" प्रारूप पर ले जाया गया था। इसमें से ऑस्ट्रेलिया, न्यूजीलैंड, श्रीलंका और दक्षिण अफ्रीका ने सेमीफाइनल में जीत हासिल की, जिसमें ऑस्ट्रेलिया ने फाइनल में श्रीलंका को हराकर लगातार तीसरा विश्व कप और अपना चौथा ओवरऑल खिताब जीता। टूर्नामेंट में ऑस्ट्रेलिया के नाबाद रिकॉर्ड ने बिना किसी नुकसान के अपने लगातार 29 विश्व कप मैचों में कुल वृद्धि की, एक लकीर जो कि 23 मई 1999 को हुई थी, 1999 विश्व कप के ग्रुप चरण के दौरान। इस टूर्नामेंट में प्री-टूर्नामेंट पसंदीदा भारत और पाकिस्तान को ग्रुप चरण से बाहर करने में असफल रहने के साथ-साथ अपसेट और आश्चर्यजनक परिणाम भी देखने को मिले, जबकि बांग्लादेश उस समय दूसरे सबसे कम रैंक के आईसीसी पूर्ण सदस्य और विश्व कप में पदार्पण करने वाले आयरलैंड से था, जो उस समय आईसीसी के एसोसिएट सदस्य, ने इसे "सुपर 8" बना दिया, जिसमें भारत और पाकिस्तान को क्रमश: हरा दिया गया, आयरलैंड के साथ यह दूसरा सहयोगी देश बन गया जिसने इसे क्रिकेट विश्व कप के पहले दौर से पहले बनाया, जो केन्या में पहला था। 2003।


title: २००७ क्रिकेट विश्व कप

text: पाकिस्तान के कोच बॉब वूल्मर का निधन उस दिन हुआ जब पाकिस्तान ने घुटने टेक दिए थे। अगले दिन पुलिस ने घोषणा की कि मौत संदिग्ध थी और पूरी जांच का आदेश दिया। आठ महीने बाद, एक खुला फैसला लौटा दिया गया।


title: २००७ क्रिकेट विश्व कप

text: टूर्नामेंट के बाद आईसीसी ने अपने सदस्यों को 239 मिलियन अमेरिकी डॉलर का अधिशेष टूर्नामेंट राजस्व वितरित किया।


title: २००७ क्रिकेट विश्व कप

text: अंतर्राष्ट्रीय क्रिकेट परिषद की घूर्णी नीति के माध्यम से वेस्टइंडीज को विश्व कप प्रदान किया गया। यह पहली बार है जब आईसीसी क्रिकेट विश्व कप कैरिबियन में आयोजित किया गया है, इस तथ्य के बावजूद कि वेस्ट इंडीज क्रिकेट टीम पिछले विश्व कप में दूसरी सबसे सफल टीम थी।


title: २००७ क्रिकेट विश्व कप

text: संयुक्त राज्य अमेरिका ने फ्लोरिडा के लाउडरहिल में अपने नवनिर्मित क्रिकेट मैदान में होने वाले मैचों के लिए जोरदार पैरवी की, लेकिन आईसीसी ने सभी मैचों को कैरेबियाई देशों को देने का फैसला किया। बरमूडा, सेंट विंसेंट और ग्रेनेडाइंस की बोलियां और जमैका की एक दूसरी बोली भी खारिज कर दी गई।


title: २००७ क्रिकेट विश्व कप

text: विश्व कप टूर्नामेंट की मेजबानी के लिए वेस्ट इंडीज के आठ स्थानों को चुना गया था। सभी मेजबान देशों ने सेंट लूसिया, जमैका और बारबाडोस के अपवादों के साथ छह मैचों की मेजबानी की (जो कि फाइनल की मेजबानी की), जिनमें से प्रत्येक ने सात मैचों की मेजबानी की।


title: २००७ क्रिकेट विश्व कप

text: जमैका सरकार ने "ऑन-द-पिच" खर्च के लिए यूएस$81 मिलियन खर्च किए। इसमें सबीना पार्क को पुनर्जीवित करना और चीन से ऋण लेकर ट्रोलेवनी में नई बहुउद्देश्यीय सुविधा का निर्माण करना शामिल था। एक और US$20 मिलियन का बजट 'ऑफ-द-पिच' खर्चों के लिए किया गया था, जो US$100 मिलियन या JM$7 बिलियन से अधिक था।


title: २००७ क्रिकेट विश्व कप

text: इसने सबीना पार्क की पुनर्निर्माण लागत US$46 मिलियन रखी, जबकि ट्रेलानी स्टेडियम की लागत US$35 मिलियन थी। स्टेडियमों पर खर्च की गई कुल राशि कम से कम US$301 मिलियन थी।


title: २००७ क्रिकेट विश्व कप

text: त्रिनिदाद में, ब्रायन लारा स्टेडियम ने 21 सितंबर 2006 को प्री-टूर्नामेंट वार्म-अप मैच स्थल के रूप में अपना दर्जा खो दिया।


title: २००७ क्रिकेट विश्व कप

text: क्रिकेट विश्व कप के लिए सबसे बड़ी 16 टीमों का क्षेत्र, वर्तमान में एकदिवसीय स्थिति रखने वाली सभी 16 टीमों में शामिल है। इसमें आईसीसी के दस पूर्ण सदस्य शामिल थे, जिनमें से सभी के पास टेस्ट और स्थायी वनडे दर्जा है। अन्य छह (सहयोगी) वनडे राष्ट्र केन्या थे (जो 2009 तक वनडे स्थिति थी) और पांच अतिरिक्त टीमें (पहले तीन) जो 2005 आईसीसी ट्रॉफी के माध्यम से योग्य थीं (प्रक्रिया में 2009 तक वनडे स्थिति प्राप्त कर रही थी)। इन राष्ट्रों में स्कॉटलैंड भी शामिल था जिसने आईसीसी ट्रॉफी, कनाडा, नीदरलैंड, और - अपने विश्व कप डेब्यू - आयरलैंड और बरमूडा को जीता।


title: २००७ क्रिकेट विश्व कप

text: 16 टीमों को 13 फरवरी 2007 तक अपने अंतिम दस्तों को नाम देना था। खिलाड़ी की चोट के कारण आवश्यक मामलों में आईसीसी की तकनीकी समिति के विवेक पर इस समय सीमा के बाद परिवर्तन की अनुमति दी गई थी।


title: २००७ क्रिकेट विश्व कप

text: प्रत्येक टूर्नामेंट के साथ विश्व कप एक मीडिया ईवेंट के रूप में उभरा है.प्रायोजन और टेलीविजन के अधिकार, जो मुख्यतः 2003 और 2007 के विश्व कपों को कवर करने के लिए दिए गए, उन्होंने 550 मिलियन अमेरिकी डॉलर से अधिक कमाई की. 2007 के विश्व कप को 200 से अधिक देशों में टेलीविजन पर प्रसारित किया गया, अनुमानतः 2 बिलियन से अधिक दर्शकों ने इसे टीवी पर देखा और केवल टूर्नामेंट के लिए 100,000 से अधिक पर्यटकों के वेस्ट इंडीज़ आने की उम्मीद की गयी.


title: २००७ क्रिकेट विश्व कप

text: 2007 क्रिकेट विश्व कप में नारंगी रंग के मानव पशु (raccoon) जैसे आकार वाले "मेलो" नामक प्राणी को शुभंकर (mascot) बनाया गया. मैच के दौरान यह घोषित किया गया कि मेलो की कोई प्रजाति, जाति, आयु या लिंग नहीं है, यह एक सोच है, वेस्ट इंडीज़ के युवा लोगों की सोच. विश्व कप के लिए अधिकारिक गीत था "The Game of Love and Unity" जिसे जमैका में पैदा हुए शेग्गी, बज़न मनोरंजक रूपी और ट्रीनीदाद के फाये-अन्न ल्योन्स के द्वारा गाया गया.


title: २००७ क्रिकेट विश्व कप

text: 2007 टूर्नामेंट में क्रिकट विश्व कप के लिए टिकटों से सबसे ज्यादा आमदनी हुई, इसमें 6,72,000 से अधिक टिकटें बेचीं गयीं. हालांकि, 2007 विश्व कप के सेमी फाइनल में 4,03,000 लोग उपस्थित थे; जिसमें औसतन प्रति मैच 8,500 समर्थक थे.


title: २००७ क्रिकेट विश्व कप

text: सभी प्रमुख टेस्ट खेलने वाले राष्ट्रों के पास शेड्यूल था कि वे विश्व कप से पहले अन्य प्रमुख वनडे टीमों के खिलाफ बड़ी संख्या में एकदिवसीय मैच खेलें। ऑस्ट्रेलिया, न्यूजीलैंड और इंग्लैंड ने राष्ट्रमंडल बैंक श्रृंखला में भाग लिया जहां फाइनल में इंग्लैंड ने ऑस्ट्रेलिया को हराया। ऑस्ट्रेलिया फिर चैपल-हैडली ट्रॉफी के लिए न्यूजीलैंड गया, 3-0 से हार गया। दक्षिण अफ्रीका ने भारत के खिलाफ पांच एकदिवसीय मैच खेले (दक्षिण अफ्रीका ने 4-0 से जीत दर्ज की) और पाकिस्तान के खिलाफ पांच (दक्षिण अफ्रीका ने 3-1 से जीत दर्ज की), जबकि भारत ने वेस्टइंडीज के खिलाफ भी चार एकदिवसीय मैच खेले (भारत ने 3-1 से जीत हासिल की) और चार एकदिवसीय मैचों में श्रीलंका के खिलाफ खेला श्रीलंका (भारत 2-1 से जीता)। बांग्लादेश ने जिम्बाब्वे के खिलाफ चार वनडे खेले (बांग्लादेश ने 3-1 से जीत दर्ज की) और कनाडा और बरमूडा के खिलाफ त्रिकोणीय श्रृंखला जीती। सहयोगी वनडे टीमों ने विश्व क्रिकेट लीग में भाग लिया, जिसे केन्या ने जीता और विश्व कप से पहले अन्य श्रृंखलाओं में भी शामिल थे।


title: २००७ क्रिकेट विश्व कप

text: क्रिकेट विश्व कप की शुरुआत में टीमों की रैंकिंग इस प्रकार थी:


title: २००७ क्रिकेट विश्व कप

text: "ध्यान दें: टीमें 12-16 की आधिकारिक वनडे रैंकिंग में विश्व कप तक नहीं थी; उन्हें पूर्ण सदस्यों के खिलाफ उनकी जीत प्रतिशत के आधार पर रैंक दिया गया और फिर टूर्नामेंट से पहले सहयोगी सदस्यों के खिलाफ जीत हासिल की।


title: २००७ क्रिकेट विश्व कप

text: मुख्य टूर्नामेंट से पहले, सभी 16 देशों ने वेस्ट इंडीज की परिस्थितियों के लिए तैयार होने के लिए विभिन्न रणनीति के साथ प्रयोग करने और उन्हें तैयार करने में वार्म-अप मैचों की एक श्रृंखला खेली। वार्म-अप मैचों को आधिकारिक एकदिवसीय मैच नहीं माना जाता था। मैच सोमवार 5 मार्च से शुक्रवार 9 मार्च तक खेले गए।


title: २००७ क्रिकेट विश्व कप

text: आईसीसी क्रिकेट विश्व कप 2007 उद्घाटन समारोह रविवार, 11 मार्च 2007 को जमैका के ट्रालॉनी स्टेडियम में आयोजित किया गया था। इसमें 2,000 से अधिक नर्तकियों और कलाकारों का प्रदर्शन किया गया था, जो कि केलिप्सो और रग्गा से लेकर रेग और सोका तक, वेस्ट इंडियन संगीत के सभी किस्सों का प्रतिनिधित्व करते थे। प्रदर्शन करने वालों में सीन पॉल, बायरन ली, केविन लिटल, बेर्स हैमंड, लकी दूबे, बुजू बंटन, हाफ पिंट, एरो, मचेल मोन्टानो, एलिसन हिंड्स, टोनी रेबेल, तीसरी दुनिया, ग्रेगरी इसहाक, डेविड रूडर, झबरा, आई थ्रीस, और जिमी क्लिफ शामिल हैं।


title: २००७ क्रिकेट विश्व कप

text: समारोह में जमैका के गवर्नर-जनरल सहित कई राष्ट्राध्यक्षों ने भाग लिया, सर गारफील्ड सोबर्स के एक संबोधन से शुरू हुआ और इसमें जमैका और ग्रेनेडा के प्रधानमंत्रियों के संदेश शामिल थे।


title: २००७ क्रिकेट विश्व कप

text: मैच वनडे इंटरनेशनल थे और सामान्य वनडे नियमों के तहत संचालित किए गए थे। जब तक कि अंपायरों या मैच रेफरी द्वारा कहा नहीं जाता तब तक सभी मैच 50 ओवर के एक पक्ष के होने चाहिए। एक गेंदबाज प्रति मैच अधिकतम 10 ओवर गेंदबाजी करने में सक्षम था।


title: २००७ क्रिकेट विश्व कप

text: खराब मौसम की स्थिति में, प्रत्येक पक्ष को घोषित किए जाने वाले परिणाम के लिए न्यूनतम 20 ओवरों की बल्लेबाजी करनी चाहिए (यदि मैच अन्यथा नहीं जीता गया था, उदाहरण के लिए यदि दूसरे बल्लेबाजी करने वाली टीम 20 ओवर पूरा होने से पहले ही आउट हो गई)। खराब मौसम की स्थिति में, परिणाम या लक्ष्य निर्धारित करने के लिए डकवर्थ-लुईस पद्धति लागू की जानी थी। यदि निर्धारित दिन पर कोई परिणाम घोषित नहीं किया गया, तो टीम खेल को पूरा करने के लिए अगले दिन वापस आ जाएगी, उसी स्थिति में जब खेल को छोड़ दिया गया था।


title: २००७ क्रिकेट विश्व कप

text: टीवी रिप्ले अधिकारी (थर्ड अंपायर) को कैच के रेफरल के बारे में एक नया नियम था: यदि खड़े अंपायर यह निर्धारित करने में असमर्थ थे कि क्या कैच को साफ तरीके से लिया गया था, और / या दावा किया गया कैच "बम्प बॉल" था, तो वे निर्णय को तीसरे अंपायर को संदर्भित करने का विवेक था। इसके अलावा, " टीवी रिप्ले के माध्यम से इस तरह के कैच की समीक्षा करते हुए " अगर थर्ड अंपायर को यह स्पष्ट हो जाता है कि बल्लेबाज ने गेंद को हिट नहीं किया है, तो उन्हें संकेत देना था कि बल्लेबाज आउट नहीं था।


title: २००७ क्रिकेट विश्व कप

text: ग्रुप अवस्था और सुपर 8 अवस्था में निम्नानुसार अंक दिए गए:


title: २००७ क्रिकेट विश्व कप

text: हर समूह से शीर्ष की दो टीमें सुपर 8 में पहुंचीं और उनके समूह ने वरीयता प्राप्त दूसरी टीम के साथ मैच में जो भी अंक प्राप्त किया, वह उनके समूह के अंकों में जुड़ता गया। वे अंक जो वरीयता रहित टीमों के साथ हुए मैच में अर्जित किया गया उसे आगे के लिए नहीं जोड़ा गया। सुपर 8 में, प्रत्येक टीम ने अन्य समूह की छः वरीयता प्राप्त टीमों के साथ मैच खेले और शीर्ष की चार टीमें सेमीफाइनल में पहुंच गयीं।  स्थिति को सर्वाधिक अंकों के आधार पर निर्धारित किया गया. जहां दो या दो से अधिक टीमें अंकों पर टाई हो गयीं, वहां कौन सी टीम आगे बढ़ेगी, इसके लिए निम्न पद्धति का उपयोग किया गया।2007 क्रिकेट विश्व कप के लिए अंपायरिंग पैनल में आईसीसी अंपायरों के एलीट पैनल के नौ अंपायर शामिल थे (केवल शामिल सदस्य डारेल हेयर नहीं थे), और अंतर्राष्ट्रीय पैनल के नौ अंपायर थे। रेफरी पैनल में आईसीसी रेफरी के एलीट पैनल के सात सदस्य शामिल थे, जिसमें क्लाइव लॉयड को वेस्ट इंडीज के टीम मैनेजर के रूप में उनकी भूमिका के कारण शामिल नहीं किया गया था। अलीम डार ने अपने पहले विश्व कप फाइनल में अंपायर के रूप में खड़ा किया, साथ ही स्टीव बकनर के साथ जो लगातार पांचवें विश्व कप में अपने चार फाइनल के रिकॉर्ड का विस्तार करते हुए दिखाई दिए।


title: २००७ क्रिकेट विश्व कप

text: यह टूर्नामेंट लीग चरण से प्रारंभ हुआ, जिसमें चार के चार समूह थे। अपने समूह की हर टीम ने एक बार हर दूसरी टीम के साथ मैच खेला।


title: २००७ क्रिकेट विश्व कप

text: तार्किक कारणों से ऑस्ट्रेलिया, भारत, इंग्लैंड और वेस्ट इंडीज को अलग पूल में रखा गया, क्योंकि इनसे उम्मीद की गयी कि ये उपस्थिति और परिवहन और आवास की दृष्टि से सबसे ज्यादा समर्थक उपलब्ध करायेंगे, क्योंकि इस दृष्टि से वेस्ट इंडीज़ की क्षमता सीमित है।


title: २००७ क्रिकेट विश्व कप

text: समूहों को नीचे सूचीबद्ध किया गया है, ब्रेकेट में उनकी वरीयता (अप्रैल 2005 से रैंकिंग) दी गयी है।


title: २००७ क्रिकेट विश्व कप

text: प्रत्येक समूह ने अपने सभी मैच एक ही मैदान पर खेले।


title: २००७ क्रिकेट विश्व कप

text: टूर्नामेंट से पूर्व खिलाड़ियों के अभ्यस्थ होने के लिए कई साधारण मैच खेले गए.समूह अवस्था के मैच मंगलवार 13 मार्च को शुरू हुए और रविवार 25 मार्च को ख़त्म हुए.


title: २००७ क्रिकेट विश्व कप

text: समूह अवस्था में कुल 24 मैच खेले गए.


title: २००७ क्रिकेट विश्व कप

text: प्रत्येक समूह में से दो शीर्ष की टीमें आगे बढीं और "सुपर 8" में पहुंचीं, इसमें भी लीग प्रणाली का उपयोग किया गया.


title: २००७ क्रिकेट विश्व कप

text: प्रत्येक टीम ने अपनी पूर्व अवस्था समूह से अन्य वरीयता प्राप्त टीम के साथ मैच में जो परिणाम प्राप्त किया, उन अंकों को आगे बढाया गया और इस प्रत्येक टीम को अन्य छः वरीयता प्राप्त टीमों के साथ मैच खेलना था।  लीग में चार शीर्ष की टीमें सेमी फ़ाइनल में पहुंचेंगी. इस प्रणाली में पिछले विश्व कप से संशोधन किया गया है, जिसमें सुपर 8 के बजाय "सुपर 6" अवस्था रखी गयी.  सुपर 8 अवस्था के मैच मंगलवार 27 मार्च से शनिवार 21 अप्रैल तक खेले जायेंगे.


title: २००७ क्रिकेट विश्व कप

text: सुपर 8 अवस्था में कुल 24 मैच खेले जायेंगे.


title: २००७ क्रिकेट विश्व कप

text: "सुपर 8" की शीर्ष की चार टीमें सेमी-फाइनल में पहुंचेंगी. यह पछाड़ने वाली अवस्था है जिसमें #1 टीम #4 टीम के साथ और #2 टीम #3 टीम के साथ खेलेंगी.


title: २००७ क्रिकेट विश्व कप

text: दोनों सेमी फाइनल के विजेता फाइनल में एक दूसरे के साथ खेलेंगे.


title: २००७ क्रिकेट विश्व कप

text: टूर्नामेंट का प्रत्येक मैच एक आरक्षित दिन पर खेला जाएगा (मैच के लिए निर्धारित दिन के बाद वाला दिन) ताकि ख़राब मौसम की स्थिति में मैच पूरे किये जा सकें.


title: २००७ क्रिकेट विश्व कप

text: प्रत्येक पहले दौर के ग्रुप में शीर्ष दो टीमें "सुपर 8" स्टेज पर चली गईं, जिसे पूर्ण राउंड-रॉबिन के रूप में स्कोर किया गया। हालांकि, आठ टीमों में से प्रत्येक ने केवल छह नए मैच खेले, सात के बजाय - प्रत्येक समूह के दो प्रतिनिधियों ने फिर से खेलने के बजाय एक दूसरे के खिलाफ अपने परिणाम को आगे बढ़ाया। इस प्रकार, नीचे दी गई तालिका, प्रत्येक टीम के लिए सात मैच दिखाती है, सुपर 8 क्वालीफायर के बीच सभी मैचों को कवर करती है, जिसमें ग्रुप स्टेज के लोग भी शामिल हैं।


title: २००७ क्रिकेट विश्व कप

text: हरे रंग की पृष्ठभूमि में चित्रित टीमें सेमीफाइनल के लिए योग्य हैं। यह दोहरा होने वाला पहला विश्व कप फाइनल था: पक्ष पहले 1996 विश्व कप फाइनल में मिले थे, जिसे श्रीलंका ने जीता था। ऑस्ट्रेलिया ने उस नुकसान के अलावा श्रीलंका के खिलाफ हर विश्व कप मैच जीता था। यह मैच श्रीलंका का दूसरा विश्व कप फाइनल मैच था और ऑस्ट्रेलिया लगातार चौथे और कुल छठे स्थान पर था। ऑस्ट्रेलियाई कप्तान रिकी पोंटिंग ने टॉस जीता और बल्लेबाजी के लिए चुने गए। हालांकि, बारिश की वजह से खेलने की शुरुआत में देरी हुई और मैच को 38 ओवर प्रति ओवर कर दिया गया। विकेटकीपर एडम गिलक्रिस्ट ने विश्व कप फाइनल में किसी भी बल्लेबाज के लिए 149 रनों की पारी खेली- ऑस्ट्रेलिया को ब्रेक में कुल स्कोर देने के लिए।


title: २००७ क्रिकेट विश्व कप

text: जब श्रीलंकाई बल्लेबाज कुमार संगकारा और सनथ जयसूर्या दूसरे विकेट के लिए 116 रन बना रहे थे, तब मुकाबला जिंदा था, लेकिन जोड़ी के आउट होने के बाद, श्रीलंका की संभावना धीरे-धीरे कम हो गई। आगे की बारिश ने श्रीलंका की पारी को केवल 36 ओवरों में कम करने के लिए मजबूर कर दिया, जिससे लक्ष्य 269 हो गया। 33 वें ओवर की समाप्ति पर, श्रीलंका अभी भी समायोजित डकवर्थ लुईस लक्ष्य को 37 रन से पीछे कर रहा है, अंपायरों ने खराब रोशनी के कारण खेल को निलंबित कर दिया। जबकि ऑस्ट्रेलिया के खिलाड़ियों ने अपनी जीत का जश्न मनाना शुरू कर दिया था (चूंकि न्यूनतम 20 ओवर तक पहुँच चुके थे), अंपायरों ने गलत घोषणा की कि क्योंकि मैच प्रकाश और बारिश नहीं होने के कारण निलंबित कर दिया गया था, अंतिम तीन ओवरों को अगले दिन गेंदबाजी करनी होगी। श्रीलंका को 18 गेंदों पर 61 रनों की आवश्यकता के साथ, श्रीलंका के कप्तान महेला जयवर्धने सहमत थे कि अगले दिन लौटने की कोई आवश्यकता नहीं है, और अपनी टीम को बल्लेबाजी फिर से शुरू करने का निर्देश दिया; पोंटिंग केवल स्पिन गेंदबाजों को खेलने के लिए सहमत हुए। आखिरी तीन ओवर लगभग पूरे अंधेरे में खेले गए, इस दौरान श्रीलंका ने सिर्फ नौ रन जोड़कर ऑस्ट्रेलिया को डी-एल विधि से 53 रन से जीत दिलाई। अंपायरों ने बाद में अपनी गलती के लिए माफी मांगी, यह कहते हुए कि मैच समाप्त हो जाना चाहिए था और ऑस्ट्रेलिया 37 रन से जीत गया था। ऑस्ट्रेलिया ने टूर्नामेंट को 29 से हार के बिना विश्व कप मैचों की अपनी लकीर को बढ़ाते हुए, अपराजित जीत हासिल की। ऑस्ट्रेलियाई गेंदबाज ग्लेन मैक्ग्राथ को प्लेयर ऑफ द सीरीज नामित किया गया था और उन्होंने सभी प्रकार के अंतर्राष्ट्रीय क्रिकेट से संन्यास ले लिया था।


title: २००७ क्रिकेट विश्व कप

text: यह वेस्ट इंडीज़ में अब तक का समूह A टीम का सर्वाधिक कुल स्कोर था। भारत ने बरमूडा को 156 रन पर आउट कर दिया और 257 रनों से जीत हासिल की, जो वनडे में जीत का सबसे बड़ा अंतर था।


title: २००७ क्रिकेट विश्व कप

text: उन्होंने 218 एक दिवसीय मैचों में न्यूजीलैंड टीम की कप्तानी की थी।18 मार्च 2007 को पाकिस्तान के कोच बॉब वूल्मर मृत पाए गए, आयरलैंड के साथ उनकी टीम की हार के एक दिन बाद उन्हें मृत पाया गया, जिसकी वजह से वे विश्व कप की दौड़ से बाहर हो गए.जमैका की पुलिस ने एक शव परीक्षण करवाया, जिसका कोई निर्धारित परिणाम नहीं निकला. अगले दिन पुलिस ने घोषणा की कि उनकी मृत्यु संदिग्ध थी और पूर्ण जांच के आदेश दिए गए. आगे की जांच से पता चला कि मृत्यु "गले को जोर से दबाने" से हुई थी, और यह कि इस मामले को हत्या मानते हुए जांच आगे बढ़ायी जायेगी. एक लम्बी जांच के बाद जमैका की पुलिस ने इन टिप्पणियों को रद्द कर दिया कि उनकी हत्या की गयी थी और यह सुनिश्चित किया कि उनकी मृत्यु प्राकृतिक कारणों से हुई थी।


title: २००७ क्रिकेट विश्व कप

text: 2007 विश्व कप आयोजकों की पहले से ही बहुत अधिक वाणीज्यीकृत होने के लिए आलोचना की गयी और, विशेष रूप से कम लोगों ने आईसीसी के सुरक्षा प्रतिबंधों पर आरोप लगाये, ऐसी कुछ मुद्दे थे केरेबियन क्रिकेट मान्यताओं के विपरीत बाहरी भोजन, चिन्ह, रेप्लिका किट्स और संगीत के उपकरण, साथ ही प्राधिकरणों पर आरोप लगाया गया कि "वे शहर की सफाई पर ध्यान देने के बजाय [क्रिकेट और क्रिकेट की परंपराओं] शहर छोड़ कर भाग गए" सर विव रिचर्ड्स ने इन मुद्दों को उठाया. ICC पर भी टिकटों की उंची कीमतों और रियायतों को लेकर आरोप लगाये गए, जिन्हें कई स्थानों में स्थानीय जनता की पहुंच से बाहर बताया गया. आईसीसी के सीईओ मैल्कम स्पीड, ने कहा कि आईसीसी ने इस समस्या को पहचाना लेकिन कहा कि यह स्थानीय आयोजकों की गलती थी। हालांकि, जैसे जैसे टूर्नामेंट आगे बाधा, बाद के मैचों में भीड़ बढ़ गयी, क्योंकि स्थानीय आयोजकों ने प्रतिबंधों को कम कर दिया था। यद्यपि वे 42 मिलियन अमेरिकी डॉलर के लक्ष्य को हासिल नहीं कर पाए, फिर भी टिकटों की बिक्री से एकत्रित हुए राजस्व की मात्र पिछले विश्व कप से दोगुनी थी, इसमें किसी भी विश्व कप का सर्वोच्च राजस्व एकत्रित हुआ, जो 32 मिलियन डॉलर से अधिक था।


title: २००७ क्रिकेट विश्व कप

text: विश्व कप के प्रारूप के लिए भी इसकी आलोचना की गई, जब दो मैच हारने के बाद भारत और पाकिस्तान को विश्व कप से से बाहर कर दिया गया. इसकी वजह से आयरलैंड और बांग्लादेश सुपर 8 अवस्था में पहुंच गए और उन्हें लगातार हार का सामना करना पड़ा (दक्षिण अफ्रीका के खिलाफ बांग्लादेश की एक हार को छोड़कर).भारत और पाकिस्तान के बाहर हो जाने के कारण, केरेबियन उपमहाद्वीपीय प्रशंसकों ने बहुत आलोचना की, इसकी वजह से भारत बनाम पाकिस्तान सुपर 8 मैच की संभावना ही ख़त्म हो गयी थी, जिसे आमतौर पर टूर्नामेंट में सबसे ज्यादा उत्तेजक और सबसे ज्यादा राजस्व उत्पन्न करने वाला मैच माना जाता है. बीसीसीआई ने बाद में दावा किया कि यह इस बात पर ध्यान देगी कि आईसीसी 2011 क्रिकेट विश्व कप के लिए विश्व कप प्रारूप में परिवर्तन करे.


title: २००७ क्रिकेट विश्व कप

text: इस टूर्नामेंट की बहुत लम्बा होने के लिए भी आलोचना की गयी. 6 सप्ताह में, यह 2003 के विश्व कप की अवधि के बराबर पहुंच गया, लेकिन 5 सप्ताह से अधिक 1999 विश्व कप तक और 4 सप्ताह में 1996 विश्व कप की लम्बाई तक पहुंच गया.


title: २००७ क्रिकेट विश्व कप

text: वेस्ट इंडीज़ के प्रसिद्ध तेज़ गेंदबाज़ माइकल होल्डिंग ने भी 2007 विश्व कप की योग्यता प्रक्रिया की आलोचना की.माइकल होल्डिंगहोल्डिंग ने कम स्थापित टीमों के खेलने के लाभों और उनकी भारी हार का संदेह व्यक्त किया. हालांकि, स्कॉट्लैंड के पूर्व कप्तान जोर्ज सैल्मंड ने दावा किया कि बड़ी टीमों के खिलाफ एकदिवसीय क्रिकेट खेलने का अवसर छोटी टीमों के लिए अपने आप में बहुमूल्य होता है और होल्डिंग के कथन की वैद्यता पर सवाल उठाया. टूर्नामेंट में भाग लेने वाले ज्यादातर विशेषज्ञों और खिलाडियों ने विश्व कप में छोटी टीमों के हिस्सा लेने का समर्थन किया. बाद में आयरलैंड और बांग्लादेश के सुपर 8 अवस्था में पहुंचने और पूरे टूर्नामेंट में प्रतिस्पर्धात्मक बने रहने की पुष्टि हुई.


title: २००७ क्रिकेट विश्व कप

text: इसके बाद फाइनल मैच के अंत में हुई गड़बड़ी की आलोचना की गयी, जिसके दौरान अम्पायर ने ख़राब रोशनी की वजह से खेल को निलम्बित कर दिया और जबकि अधिकारिक घोषणा और स्कोरबोर्ड ऑस्ट्रेलिया को विजेता घोषित कर रहे थे और ऑस्ट्रेलिया की टीम ने जश्न मनाना शुरू कर दिया, तब अम्पायर ने कहा कि खेल निलम्बित हुआ है, पूरा नहीं और 3 ओवर और खेले जाने हैं.  और खराब रोशनी के बावजूद, दोनों कप्तानों के बीच एक विनम्र समझौते के बाद श्री लंका ने 3 ओवर के लिए बल्लेबाजी की. अम्पायरों और आईसीसी ने इस अनावश्यक स्थिति के लिए माफ़ी मांगी और इसे स्थिति के दबाव के वजह से अनावश्यक मौलिक त्रुटि बताया. जून में आईसीसी ने घोषणा की कि इसमें शामिल अधिकारी-फील्ड पर उपस्थित अंपायर स्टीव बकनर और अलीम दार, रिजर्व अंपायर रूडी कोएर्ट्ज़ेन और बिली बोडेन और मैच रेफरी जेफ क्रौ- सभी को 2007 ट्वेंटी 20 विश्व चैम्पियनशिप से निलंबित किया जाएगा.  विश्व कप के शुरू होने से पहले ही इसकी तैयारी में कई समस्याएं आयीं. 11 मार्च 2007 को उद्घाटन समारोह तक कई स्थान तैयार नहीं थे. सबीना पार्क में सुरक्षा कारणों की वजह से नए बने नोर्थ-स्टेंड पर सीटों को हटाया जाना था। जमैका में ट्रेलावनी स्टेडियम में, कई समस्याओं के कारण अभ्यास मैचों के दौरान स्टाफ को अन्दर नहीं आने दिया गया. इसके अतिरिक्त, दक्षिण अफ्रीका और ऑस्ट्रेलिया दोनों ने अभ्यास सुविधाओं पर मुद्दे उठाये.


title: ऋतिक रोशन

text: ह्रितिक रोशन एक भारतीय अभिनेता है जो बॉलीवुड में काम कर रहे हैं।इनका जन्म एक कायस्थ परिवार में हुआ था। सन 1980 में हृतिक रोशन ने एक बाल कलाकार के रूप में फिल्मों में पदर्पण होने के बाद फिल्म "कहो ना प्यार है" (2000) में प्रमुख भूमिका निभाई ।


title: ऋतिक रोशन

text: इस फिल्म को बड़ी सफलता मिली, रोशन के श्रेष्ठ अभिनय के लिए उनको सर्वश्रेष्ठ अभिनेता और सर्वश्रेष्ठ पुरुष पहली फिल्म अभिनेता के लिए फिल्मफेयर पुरस्कार से सम्मानित किया गया। उन्होंने"कोई मिल गया" (2003),"क्रिश" (2006) और "धूम 2" (2006) जैसी फिल्मों में अपने अभिनय के लिए विख्यात रहे हैं जो कि अब तक उनका सबसे बड़ी व्यावसायिक सफलता हैं और जिसके लिए उन्होंने कई "सर्वश्रेष्ठ अभिनेता" पुरस्कार प्राप्त किये।


title: ऋतिक रोशन

text: सन 2008 में, रोशन को उनका चौथी फिल्मफेयर सर्वश्रेष्ठ अभिनेता पुरस्कार प्राप्त हुआ तथा कज़ान में उन्हें स्वर्ण मिंबर अन्तर्राष्ट्रीय फिल्म महोत्सव में अपना प्रथम अन्तर्राष्ट्रीय पुरस्कार और "जोधा अकबर" फिल्म का अभिनय के लिए उनको रूस में पुरस्कार प्राप्त हुआ। इस प्रकार भारत में रोशन, एक प्रमुख अभिनेता के रूप में खुद को स्थापित किया है।


title: ऋतिक रोशन

text: ह्रितिक रोशन का जन्म 10 जनवरी 1974 को मुंबई में बॉलीवुड के एक पंजाबी परिवार में हुआ था | उनके पिता, फिल्म निर्देशक राकेश रोशन, संगीत निर्देशक रोशनलाल नागरथ के बेटे हैं | उनकी मां, पिंकी, निर्माता और निर्देशक जे. ओम प्रकाश की बेटी हैं। उनके चाचा, राजेश, एक संगीतकार हैं |


title: ऋतिक रोशन

text: ह्रितिक की एक बड़ी बहन सुनैना है और वह बॉम्बे स्कॉटिश स्कूल में पढ़ी है |


title: ऋतिक रोशन

text: ह्रितिक रोशन का अपने पैतृक दादी के पक्ष से वंश बंगाली है |


title: ऋतिक रोशन

text: ह्रितिक को एक बच्चे के रूप में अलग-थलग महसूस करते थे; वह अपने दाहिने हाथ पर लगे एक अतिरिक्त अंगूठे के साथ पैदा हुआ था, जिससे बचने के लिए उसके कुछ साथियों ने उनकी मदद की थी |


title: ऋतिक रोशन

text: वह छह साल की उम्र से हकलाने लगा; इससे उन्हें स्कूल में बहुत समस्याएँ हुईं और उन्होंने मौखिक परीक्षणों से बचने के लिए चोट और बीमारी का बहाना किया | दैनिक भाषण चिकित्सा द्वारा उनकी मदद की गई ताकि वो इस डर से बाहर आ सके |


title: ऋतिक रोशन

text: ह्रितिक के दादा, प्रकाश ने उन्हें पहली बार फिल्म 'आशा' (1980) में छह साल की उम्र में परदे पर लाया; उन्होंने जीतेंद्र द्वारा गाए गए एक गाने में नृत्य किया, जिसके लिए उन्हें दादा से रु 100 मिले |


title: ऋतिक रोशन

text: ह्रितिक विभिन्न पारिवारिक फिल्म परियोजनाओं में अपनी प्रस्तुति दी, जिसमें उनके पिता के प्रोडक्शन 'आप के दीवाने' (1980) शामिल है । प्रकाश की फिल्म 'आस पास' (1981) में, वह "शेहर मे चर्चा है" गीत में दिखाई दिए |


title: ऋतिक रोशन

text: सन 1980 में जब रोशन छह वर्ष के थे, तब एक बाल कलाकार के रूप में उन्होंने फिल्म आशा के साथ अपने अभिनय की शुरुआत की थी, जिसमें वे नृत्य अनुक्रम में एक अतिरिक्त के रूप में निर्गत हुए। रोशन, आप के दीवाने (1980) और भगवान दादा (1986) जैसे फिल्मों में छोटी भूमिकाएं निभाते रहे, उन दोनों फिल्मों में उनके पिताजी को अग्रणी भूमिका के रूप में दर्शाया गया था। फिर वे एक सहायक निर्देशक बने और अपने पिता की फिल्म करन अर्जुन (1995) और कोयला (1997) के उत्पादन में उनका सहयोग किया।


title: ऋतिक रोशन

text: सन 2000 में, रातोंरात एक स्टार का जन्म हुआ। जब ऋतिक रोशन ने अन्य नवोदित अमीषा पटेल के साथ रोमांटिक ड्रामा कहो ना ... प्यार है (2000) के साथ सिल्वर स्क्रीन पर डेब्यू किया, उन्होंने एक हिंदी फिल्म हीरो की परिभाषा ही बदल दी थी। अपने किरदार की तैयारी के लिए, उन्होंने कठिन ट्रेनिंग ली थी, साथ ही उन्होंने अपने उच्चारण को बेहतर बनाने की दिशा में भी काम किया और अभिनय, गायन, नृत्य, तलवारबाजी और घुड़सवारी भी सीखी थी।


title: ऋतिक रोशन

text: ऋतिक ने निभाई दोहरी भूमिका: रोहित जो एक महत्वाकांक्षी गायक है उसकी बेरहमी से हत्या कर दी जाती है और राज जो एक एनआरआई वह पटेल के चरित्र के प्यार में पड़ जाता है। लगभग 620 मिलियन (US $ 9.0 मिलियन) के वैश्विक राजस्व के साथ, कहो ना ... प्यार है वर्ष 2000 की सबसे अधिक कमाई वाली भारतीय फिल्म बन गई। और इसी के साथ, ऋतिक द्वारा बॉक्स ऑफिस पर रिकॉर्ड तोड़ने की शुरुवात हुई और जैसा कि हम जानते हैं कि बाकी सब इतिहास है। न केवल उनके प्रदर्शन को आलोचकों द्वारा सराहा गया है, बल्कि उन्होंने प्रमुख फिल्म पुरस्कार भी जीते है।


title: ऋतिक रोशन

text: Rediff.com पर सुगगु कंचना ने लिखा, "[रोशन] अच्छे है। जिस सहजता और शैली के साथ वह नाचते है, भावुक होते है, लड़ते है, हर कोई भूल जाता है कि यह उनकी पहली फिल्म है।" अपने पहले प्रदर्शन के लिए, ऋतिक को वार्षिक फ़िल्मफ़ेयर अवार्ड्स, आईफा अवार्ड्स और ज़ी सिने अवार्ड्स में बेस्ट मेल डेब्यू और बेस्ट एक्टर अवार्ड्स मिले है। वह एक ही वर्ष में सर्वश्रेष्ठ डेब्यू और सर्वश्रेष्ठ अभिनेता का फिल्मफेयर पुरस्कार जीतने वाले पहले अभिनेता बन गए थे। इस फिल्म ने ऋतिक रोशन को बॉलीवुड में एक प्रमुख अभिनेता के रूप में स्थापित किया था।


title: ऋतिक रोशन

text: अपनी दूसरी रिलीज के लिए, उन्होंने ज़्यादा न सोचते हुए, खालिद मोहम्मद के अपराध नाटक 'फिज़ा' को चुन लिया। उन्होंने एक निर्दोष मुस्लिम लड़के अमन की भूमिका निभाई, जो 1992-93 के बॉम्बे दंगों के बाद आतंकवादी बन गया। सिर्फ एक फिल्म पुराने, अभिनेता के लिए एक विवादास्पद फिल्म में अभिनय करना एक साहसी निर्णय था। ऋतिक ने एक अभिनेता के रूप में अपने क्षितिज का विस्तार करने के लिए इस फिल्म को चुना। उनके प्रदर्शन ने उन्हें फ़िल्मफ़ेयर अवार्ड्स में सर्वश्रेष्ठ अभिनेता के लिए दूसरा नामांकन मिला। बॉलीवुड हंगामा के तरण आदर्श ने प्रोडक्शन की प्राइम एसेट के रूप में उनकी प्रशंसा की, उनकी "बॉडी लैंग्वेज, उनके डिक्शन, उनके एक्सप्रेशन, [और] उनके समग्र व्यक्तित्व की प्रशंसा की थी।"


title: ऋतिक रोशन

text: ऋतिक रोशन ने अपने प्रयोग का विकल्प जारी रखा और अगली बार विधु विनोद चोपड़ा के एक्शन ड्रामा मिशन कश्मीर (2000) में संजय दत्त, प्रीतिज़िंटा और जैकी श्रॉफ के साथ दिखाई दिए। भारत-पाकिस्तान संघर्ष के दौरान कश्मीर की घाटी में स्थापित, फिल्म में आतंकवाद और अपराध के विषयों को संबोधित किया गया था, और इसे वित्तीय सफलता मिली थी। आदर्श की राय में, ऋतिक "अपनी चुंबकीय उपस्थिति के साथ स्क्रीन को चमकदार बना देते हैं। उनकी शारीरिक भाषा, उनके हावभाव, सभी का दिल जीत लेती है।"


title: ऋतिक रोशन

text: 2001 में, अभिनेता दो फिल्मों में दिखाई दिए, जिनमें से सबसे पहले वह सुभाष घाई की एक रोमांटिक ड्रामा फ़िल्म यादें में करीना कपूर के साथ नज़र आये थे। और दूसरी करण जौहर की मेलोड्रामा कभी खुशी कभी गम रही जिसमें वह अमिताभ बच्चन, जया बच्चन, शाहरुख खान, काजोल और करीना कपूर के साथ नज़र आये थे। कभी खुशी कभी गम ... भारत में वर्ष की दूसरी सबसे अधिक कमाई करने वाली फिल्म के रूप में सामने आई, और दुनिया भर में 1 बिलियन (यूएस $ 14 मिलियन) से अधिक कमाई के साथ विदेशी बाजार में सबसे सफल बॉलीवुड फिल्मों में से एक है। सन 2002-2003 में विक्रम भट्ट की रोमांटिक फिल्म आप मुझे अच्छे लगने लगे में वह फिर से अमीषा पटेल के साथ नज़र आये। अभिनेता को अर्जुन सबलोक की रोमांस ना तुम जानो ना हम, मुझसे दोस्ती करोगे! और सूरज आर बड़जात्या की मैं प्रेम की दीवानी हूं में देखा गया था।


title: ऋतिक रोशन

text: 2003 में, ऋतिक रोशन, जिन्हें अक्सर "इंडियाज मोस्ट कम्प्लीट एक्टर" के रूप में वर्णित किया जाता है, उन्होंने सभी को चौंका दिया और एक बार फिर साबित कर दिया कि वह सिर्फ अपने खूबसूरत लुक के लिए नहीं जाने जाते है। ऐसा तब हुआ जब उन्होंने कोइ ... मिल गया में एक बौद्धिक रूप से अक्षम लड़के की भूमिका को निस्संकोच रूप से निबंधित किया था। तरण आदर्श ने बॉलीवुड हंगामा पर अपनी समीक्षा में कहा, “ऋतिक रोशन को अपनी दमदार परफॉर्मेंस के साथ शो अपने नाम करना जानते है। एक मानसिक रूप से विकलांग व्यक्ति की भूमिका कोई आसान बात नहीं है, लेकिन अभिनेता इसे बेहद सरलता से निभाया है। वह शून्य से नायक की दिनचर्या को असाधारण रूप से अच्छी तरह से निभाते है। एक अभिनेता के रूप में, वह इस शानदार प्रदर्शन के साथ आसमान की ऊंचाइयों को छू रहे है।" कोई ... मिल गया वर्ष की सबसे लोकप्रिय बॉलीवुड फिल्म थी, जिसने 800 मिलियन (US$ 12 मिलियन) की कमाई की, और रोशन ने सर्वश्रेष्ठ अभिनेता और सर्वश्रेष्ठ अभिनेता (आलोचक) के साथ दोनों फिल्मफेयर पुरस्कार जीते।


title: ऋतिक रोशन

text: अगले वर्ष, अभिनेता ने अमिताभ बच्चन और प्रीति जिंटा के साथ फरहान अख्तर की फिल्म लक्ष्य (2004) में सहयोग किया, जो 1999 के कारगिल युद्ध की घटनाओं पर स्थापित एक कहानी है। फिल्म के लिए उन्हें फिल्मफेयर और ज़ी सिने समारोह में सर्वश्रेष्ठ अभिनेता का नामांकन प्राप्त हुआ। बीबीसी के मनीष गज्जर ने ऋतिक की बहुमुखी प्रतिभा और लापरवाह युवाओं से एक दृढ़ और साहसी सैनिक के रूप में उनके परिवर्तन की प्रशंसा की थी। तरण आदर्श ने फ़िल्म की समीक्षा में लिखा, “लक्ष्य, निस्संदेह ऋतिक रोशन की फ़िल्म है। इस तरह का प्रदर्शन एक बार में आता है और पूरे अटलांटिक से सर्वश्रेष्ठ के साथ प्रतिस्पर्धा कर सकता है। जिस सहजता के साथ ऋतिक पात्र में फिसलते हैं वह अद्भुत है और इसका परिणाम अविश्वसनीय है। यदि वह लक्ष्यहीन नौजवान के रूप में प्यारे है, तो वह अधिकारी के रूप में सराहनीय है।" फिल्म समीक्षक देवेश शर्मा ने साझा किया,"यह फिल्म ऋतिक रोशन की है। यह लक्ष्यहीन बोलचाल, नौसिखिया कैडेट, रॉ भर्ती, या कठोर योद्धा हो, वह करण के जीवन के हर दृश्य और चरण में जीवन की सांस लेता है।"


title: ऋतिक रोशन

text: 2006 में ऋतिक दो बार बड़े पर्दे पर मुखातिब हुए थे। नई रिलीज़ के साथ, साल में अंत में 'आय सी यू' में एक कैमियो में नज़र आये थे। उन्होंने राकेश रोशन के सुपर हीरो प्रोडक्शन कृष में प्रियंका चोपड़ा के साथ सह-कलाकार के रूप में काम किया, जो फिल्म कोई ... मिल गया का अगला भाग है। इस फ़िल्म में वह दोहरी भूमिका में नज़र आये। प्रोडक्शन से पहले, अभिनेता ने अपने किरदार में उड़ने की आवश्यकता को देखते हुए, टोनी चिंग से केबल वर्क सीखने के लिए चाइना का दौरा किया था। उन्हें प्रोडक्शन के दौरान कई चोट भी लगी थी। इस दौरान उनके दाहिने पैर का हैमस्ट्रिंग फट गया था और अपना अंगूठा और पैर का अंगूठा तोड़ दिया था। लेकिन इसकी भरपाई हो गयी क्योंकि क्रिश 2006 की 1.17 बिलियन (यूएस $ 17 मिलियन) की विश्वव्यापी कमाई के साथ दूसरी सबसे अधिक कमाई करने वाली बॉलीवुड फिल्म बन गई। इसके लिए उन्हें 2007 स्क्रीन और अंतर्राष्ट्रीय भारतीय फिल्म अकादमी पुरस्कारों में सर्वश्रेष्ठ अभिनेता के पुरस्कार से सम्मानित किया गया। ऋतिक का क्रिश भारत का संभवतः एकमात्र और सबसे सफल सुपरहीरो चरित्र है।


title: ऋतिक रोशन

text: धूम 2 (2006) में एक मास्टर चोर के रूप में अपनी भूमिका के लिए ऋतिक ने सर्वश्रेष्ठ अभिनेता के लिए अपना तीसरा फिल्मफेयर पुरस्कार जीता जिसमें ऐश्वर्या राय, बिपाशा बासू और अभिषेक बच्चन सह-कलाकार के रूप में नज़र आये थे। उन्होंने इस भूमिका के लिए 12 पाउंड (5.4 किलो) वजन घटाया था, और स्केटबोर्डिंग, स्नो बोर्डिंग, रोलरबलैडिंग और सैंड सर्फिंग भी सीखा था। अभिनेता ने उद्योग में शैली और एक्शन को नए सिरे से परिभाषित किया, नए बेंचमार्क स्थापित करते हुए खुद को एक प्रमुख एक्शन स्टार के रूप में खुद की जगह बना ली है। धूम 2 की अपनी समीक्षा में राजीव मसंद ने लिखा, "ऋतिक उन दुर्लभ अभिनेताओं में से एक हैं, जो न केवल बेहद प्रतिभाशाली हैं, बल्कि उन्हें विद्युतीकरण उपस्थिति का आशीर्वाद भी मिला है। वह फिल्म के कई चुनौतीपूर्ण स्टंट दृश्यों में खुद को झोंक देते है - स्काइडाइविंग, सैंड-सर्फिंग, स्कूबा-डाइविंग, रोलर-ब्लेडिंग, बंजी-जंपिंग जैसे सभी स्टंट वह यह बेहद सटीक अंदाज़ में निभाते है। चाहे वह एक्शन दृश्यों में हो, या गानों में, चाहे वह ऐश्वर्या के साथ रोमांस कर रहे हो या किसी चट्टान से कूद रहे हो, उनसे अपनी आंखे हटाना नामुमकिन है। वह काफी सरल है, धूम 2 का दिल,आत्मा और सब कुछ है।" लगभग 1.5 बिलियन (US $ 22 मिलियन) की कमाई के साथ, धूम 2 अब तक की सबसे अधिक कमाई करने वाली भारतीय फिल्म बन गई। सन 2007 में आई मेलोड्रामा ओम शांति ओम में, उन्होंने कई बॉलीवुड सितारों के साथ एक गीत में कैमियो किया।


title: ऋतिक रोशन

text: सन 2008 में, ऋतिक को आशुतोष गोवारिकर की जोधा अकबर में कास्ट किया गया था, जो मुगल सम्राट जलालुद्दीन मुहम्मद अकबर (ऋतिक द्वारा अभिनीत) और राजपूत राजकुमारी जोधा बाई (ऐश्वर्या राय द्वारा अभिनीत) के बीच शादी की सुविधा का आंशिक रूप से काल्पनिक लेखा है। गोवारिकर का मानना था कि ऋतिक के पास एक राजा की भूमिका निभाने के लिए जरूरी लुक और काया है। भूमिका के लिए, ऋतिक ने तलवार चलाना और घुड़सवारी के साथ-साथ और उर्दू की भी शिक्षा ली थी। जोधा अकबर ने दुनिया भर में 1.12 बिलियन (US $16 मिलियन) की कमाई की थी। ऋतिक के प्रदर्शन ने उन्हें चौथा फिल्मफेयर सर्वश्रेष्ठ अभिनेता पुरस्कार के साथ-साथ रूस के कज़ान में गोल्डन मिनबर इंटरनेशनल फिल्म फेस्टिवल में उनका पहला अंतर्राष्ट्रीय पुरस्कार "सर्वश्रेष्ठ अभिनेता" मिला था। आलोचक आमतौर पर ऋतिक के प्रदर्शन की सराहना करते थे। बीबीसी ने उनकी समीक्षा करते हुए कहा था कि "खूबसूरत राय काफी आश्वस्त हैं, लेकिन रोशन के राजसी प्रदर्शन का जादू है, यह शुरूवात से अंत तक उनकी फ़िल्म है।" ऋतिक ने वर्ष 2008 में इसी नाम की फिल्म से लोकप्रिय आइटम नंबर "क्रेज़ी 4" में उपस्थिति के साथ साल का अंत किया था।


title: ऋतिक रोशन

text: ऋतिक ने 2009 में जोया अख्तर की लक बाय चांस में एक अतिथि की भूमिका निभाई थी और इतने कम समय में भी भारी प्रभाव पैदा करने के लिए, क्रिटीक्स उनसे बेहक़द प्रभावित नज़र आई। राजीव मसंद ने फिल्म के लिए अपनी समीक्षा में कहा, "ऋतिक रोशन कभी निराश नहीं करते हैं, फ़िल्म का वह दृश्य जिसमें वह अपनी कार के अंदर से सड़क पर खड़े नटखट लड़के को जवाब देते हैं, वह एक ऐसे अभिनेता है जिसे बातचीत करने के लिए संवाद की आवश्यकता नहीं है।"


title: ऋतिक रोशन

text: ऋतिक ने रोमांटिक थ्रिलर काइट्स (2010) में भी अभिनय किया है। काइट्स ने रिकॉर्ड-तोड़ 3000 स्क्रीन्स पर ओपनिंग की थी और उत्तरी अमेरिकी टॉप 10 में जगह बनाने वाली पहली बॉलीवुड फिल्म बन गयी थी।


title: ऋतिक रोशन

text: इसके बाद रोशन ने निर्देशक संजय लीला भंसाली के साथ नाटक गुज़ारिश (2010) पर काम किया, जिसमें उन्होंने क्वाड्रिप्लेगिया से पीड़ित पूर्व जादूगर एथन मस्कारेन्हास की भूमिका निभाई थी, जो सालों के संघर्ष के बाद इच्छामृत्यु के लिए अपील दायर करते हैं। अपनी भूमिका को बेहतर समझने के लिए, उन्होंने पैरापलीजिक रोगियों के साथ बातचीत की थी। अपने शब्दों में, "मैं रोगियों के साथ छह घंटे बिताता था, शुरू में सप्ताह में एक बार और फिर महीने में एक बार। मैं यह समझने के लिए जाता था कि वे क्या करते हैं, वे क्या सोचते हैं, उनकी जरूरतें क्या हैं। उन्होंने मुझे बहुत सारी चीजें सिखाई हैं।" उन्होंने फिल्म के लिए जादूई स्टंट सीखने के लिए एक यूक्रेनी जादूगर से ट्रेनिंग ली थी, और इस भाग के लिए अपना वजन बढ़ाया था। फिल्म समीक्षक मीना अय्यर ने लिखा, "ऋतिक रोशन एक भावनात्मक पावरहाउस हैं, जो अपनी अंबर रंग की आंखों का उपयोग करके पीड़ा, क्रोध, प्यार और बेबसी को व्यक्त करते हैं। एक दशक लंबे करियर में उनके सर्वश्रेष्ठ प्रदर्शन के साथ, ऋतिक अगले सीज़न में हर पुरस्कार अपने नाम कर सकते है।"


title: ऋतिक रोशन

text: ऋतिक 2011 में ज़ोया अख्तर की कॉमेडी-ड्रामा ज़िंदगी ना मिलेगी दोबारा में अभय देओल और फरहान अख्तर के साथ तीन दोस्तों के रूप में दिखाई दिए थे, जहाँ वह बैचलर ट्रिप के दौरान अपने मन की दुविधा को दूर करते है। ज़ोया, जो ऋतिक को अपना पसंदीदा अभिनेता मानती हैं, उन्हें एक अपटाउन वर्कहोलिक की भूमिका में कास्ट करती है, जो शुरुआत में शर्मीला और संयमित होते है और इस ट्रिप के दौरान उसकी मुलाकात अपने प्यार से होती है जो उसे ज़िन्दगी का हर पल जीना सिखाती है। यह उनके द्वारा चुना गया फिल्म का एक बहुत ही दिलचस्प विकल्प था। फ़िल्म के साउंडट्रैक के लिए, ऋतिक जो संगीतकारों के एक परिवार से भी तालुख रखते हैं, उन्होंने अपने सह-कलाकारों और मारिया डेल मार फर्नांडीज़ के साथ "सेनोरिटा" गाना रिकॉर्ड किया था। ज़िन्दगी ना मिलेगी दोबारा को सकारात्मक समीक्षा के साथ रिलीज़ किया गया था और ऋतिक के अभिनय की काफी प्रशंसा की गई थी। इस फिल्म ने दुनियाभर में ₹1.53 बिलियन (US $22 मिलियन) की कमाई की थी। उनके प्रदर्शन के लिए उन्हें सर्वश्रेष्ठ अभिनेता के लिए एक और फिल्मफेयर पुरस्कार के लिए नामांकित किया गया था। कोमल नाहटा ने फिल्म की समीक्षा में कहा, “ऋतिक रोशन बेहद खूबसूरत नज़र आ रहे हैं और बहुत ही शानदार अभिनय किया हैं। वह पूरी तरह से चरित्र में घुल गए है। उनका नृत्य, निश्चित रूप से, अविश्वसनीय हैं।" उस वर्ष बाद में, उन्होंने फरहान अख्तर की डॉन 2 में एक विशेष भूमिका निभाई थी।


title: ऋतिक रोशन

text: सन 2012 में उन्हें माननीय अमिताभ बच्चन की हिट फिल्म अग्निपथ के रीमेक में देखा गया था। इस फिल्म ने बॉलीवुड के सबसे पहले दिन की कमाई के रिकॉर्ड को तोड़ दिया, और दुनिया भर में 1.93 बिलियन (यूएस $28 मिलियन) की कमाई की थी। ऋतिक ने अग्निपथ के पहले ही दिन 25 करोड़ की कमाई की साथ भारतीय सिनेमा में इतिहास रच दिया था। यह ऋतिक रोशन की स्टार पावर और प्रतिभा का प्रमाण है। फ़र्स्टपोस्ट के एक समीक्षक ने सोचा कि ऋतिक "अग्निपथ में जान और आत्मा फूंकते हैं।" एक अन्य आलोचक लिखते हैं, “ऋतिक एक आश्चर्यजनक रूप से मंत्रमुग्ध कर देने वाले प्रदर्शन के साथ आते है। वह विजय दीनानाथ चौहान के अनुभवी के चित्रण का अनुकरण नहीं करते है। इसके बजाय, वह चरित्र को अपने विशिष्ट अंदाज़ में पेश करते है। अग्निपथ केवल इस तथ्य को दोहराता है कि ऋतिक एक बेहतर और संपूर्ण कलाकार के रूप में विकसित हुए हैं। यकीनन, प्रतिष्ठित चरित्र में उनका प्रदर्शन में सिटी बजाने वालो को व्यस्त रखने की क्षमता रखता है।" अभिनेता को एक और फिल्मफेयर नामांकन और ड्रामा में सर्वश्रेष्ठ अभिनेता के लिए लगातार तीसरे स्टारडस्ट पुरस्कार के साथ पुरस्कृत किया गया था, जो पहले गुज़ारिश और ज़िंदगी ना मिलेगी दोबारा के लिए जीता था। सर्वसम्मत प्रतिक्रिया यह थी कि ऋतिक रोशन के अलावा कोई अन्य कलाकार इस भूमिका के साथ न्याय नहीं कर सकता था।


title: ऋतिक रोशन

text: ऋतिक रोशन क्रिश फिल्म श्रृंखला की तीसरी किश्त क्रिश 3 (2013) में दिखाई दिए थे। कोमल नाहटा ने फिल्म में तीन अलग-अलग किरदार निभाने के लिए ऋतिक की सराहना की है। अनुपमा चोपड़ा ने लिखा, "यह एक कठिन काम है और कोई भी ऋतिक रोशन से बेहतर नहीं कर सकता है। वह सबसे ईमानदार और बेहद खूबसूरत है। और जब आप उन्हें उस काले नकाब में मुंबई की सुरक्षा करते हुए देखते हैं, तो उनकी सरहाना करने से खुद को रोक नहीं पाते है। यह फिल्म अंततः ऋतिक रोशन की है।" अभिनेता को सर्वश्रेष्ठ अभिनेता के लिए अपना ग्यारहवां फ़िल्मफ़ेयर नामांकन मिला। क्रिश 3 ने दुनिया भर में 2.91 बिलियन (यूएस $ 42 मिलियन) की कमाई की थी, जो अब तक का सबसे अधिक कमाई करने वाली भारतीय फ़िल्म है।


title: ऋतिक रोशन

text: 2014 की एक्शन कॉमेडी बैंग बैंग में अपने अभिनय के लिए ऋतिक रोशन को बारवा फ़िल्मफ़ेयर नामांकन मिला। यह फ़िल्म 2010 की हॉलीवुड रिलीज नाइट एंड डे की आधिकारिक रीमेक है और उस समय की सबसे महंगी बॉलीवुड फिल्मों में से एक थी। एक सनकी गुप्त एजेंट की भूमिका निभाते हुए जो एक आतंकवादी को पकड़ने की साजिश रचता है, ऋतिक रोशन फिल्म में एक फ्लाइबोर्डिंग स्टंट करने वाले पहले अभिनेता बन गए थे। थाईलैंड में फिल्मांकन करते समय, उन्हें एक स्टंट दुर्घटना से सिर में चोट लगी और एक क्रॉनिक सबडुरल हेमाटोमा को राहत देने के लिए मस्तिष्क की सर्जरी की गई। इस फिल्म ने वैश्विक टिकट की बिक्री में (3.4 बिलियन (यूएस $49 मिलियन) की कमाई की, जो सबसे अधिक कमाई करने वाली भारतीय फिल्मों में से एक है।


title: ऋतिक रोशन

text: आशुतोष गोवारीकर की मोहन जोदारो (2016) में एक किसान की भूमिका निभाने वाले ऋतिक रोशन को उस समय में एक भारतीय अभिनेता के लिए रिकॉर्ड-तोड़ पारिश्रमिक दिया गया था। उन्होंने अपनी भूमिका के लिए "फुर्तीला" और "चुस्त" काया को प्राप्त करने के लिए तीन महीने का प्रशिक्षण लिया था।


title: ऋतिक रोशन

text: ऋतिक रोशन को अगली बार संजय गुप्ता की काबिल (2017) में यामी गोतम के साथ देखा गया था, जो एक नेत्रहीन व्यक्ति के बारे में एक रोमांटिक थ्रिलर है जो अपनी नेत्रहीन पत्नी के बलात्कार का बदला लेता है। अपने चित्रण में प्रामाणिकता सुनिश्चित करने के लिए, ऋतिक ने खुद को चार दिनों के लिए एक कमरे में बंद कर लिया और लोगों से संपर्क करने से परहेज किया। दर्शकों को रोहन के रूप में उनका किरदार बेहद पसंद आया और जिस सहजता के साथ उन्होंने एक दृष्टिहीन व्यक्ति की भूमिका निभाई उसे काफ़ी सरहाया गया। बॉलीवुड लाइफ की एक समीक्षा ने ऋतिक के प्रदर्शन के बारे में कहा, "काबिल ऋतिक का सबसे अच्छा प्रदर्शन है क्योंकि वह बाहरी उपस्थिति के बारे में चिंता नहीं करते हैं और रोहन को पूरी ईमानदारी के साथ निभाने के लिए उसमें घुल गए हैं।" एक अन्य हिंदुस्तान टाइम्स समीक्षा में कहा गया, "यह शुरुआती शब्द से ऋतिक की फिल्म है। वह लगभग हर दृश्य में है, और वह कार्यवाही के नियंत्रण में है।"


title: ऋतिक रोशन

text: वर्ष 2019 में, ऋतिक ने दर्शकों (या सिनेमा प्रेमियों) का दो एकदम विपरीत फिल्मों के साथ मनोरंजन किया है। पहली फ़िल्म "सुपर 30" थी, जो पटना स्थित गणित प्रतिभा आनंद कुमार पर आधारित एक बायोपिक थी। दूसरी फ़िल्म 'वार' में अभिनेता ने एक खुफिया एजेंट की भूमिका निभाई थी।


title: ऋतिक रोशन

text: सुपर 30 के लिए, ऋतिक को ज़बरदस्त ट्रांसफॉर्मेशन से गुज़रना पड़ा था। जिसके लिए उन्होंने भाषा सीखने व आनंद कुमार की बॉडी लैंग्वेज सीखने के लिए 3 महीने का वक़्त बिताया था और साथ ही इसके लिए वजन भी बढ़ाया था।


title: ऋतिक रोशन

text: अभिनेता को उनके शानदार प्रदर्शन और भावनात्मक रूप से आकर्षक अभिनय देने के लिए सम्मानित किया गया है। दैनिक जागरण द्वारा की गई फिल्म की समीक्षा में लिखा गया "ऋतिक रोशन को पहली बार इस तरह के एक साधारण अवतार में पेश किया गया है, जो पूरी तरह सफल रहा है।" सराहना की कतार में शामिल होते हुए, नवभारत टाइम्स ने लिखा; “ऋतिक रोशन, आनंद कुमार के किरदार के सार को समझते हैं और इसके साथ पूरी तरह से मेल खाते हैं। ऋतिक हमें एक ऐसे सफ़र पर ले जाता है जो आंसुओं के साथ उम्मीद दे जाता है।" एक प्रसिद्ध फिल्म समीक्षक भावना सोम्या ने ऋतिक की परफॉर्मेंस के बारे में बात करते हुए साझा किया, “जब ऋतिक रोशन स्क्रीन पर होते है तो आप किसी ओर की तरफ़ नहीं देख सकते! ऋतिक दर्शकों से अपने सभी किरदार के साथ एक विशेष रिश्ता बनाते आये हैं लेकिन इस बार आनंद सर के साथ उन्होंने हमेशा के लिए हमारे दिलों में खास जगह बना ली है।"


title: ऋतिक रोशन

text: यह फिल्म एक व्यावसायिक सफलता के रूप में उभरकर सामने आई है, जो भारतीय बॉक्स ऑफिस पर 171 करोड़ और अंतरराष्ट्रीय स्तर पर 39 करोड़ के साथ दुनियाभर में 210 करोड़ से अधिक की कमाई करने में सफ़ल रही है।


title: ऋतिक रोशन

text: यही नहीं, "सुपर 30" पहली बॉलीवुड फिल्म है जिसे आठ राज्यों में टैक्स फ्री घोषित किया गया है। बिहार से शुरू करते हुए, सुपर 30 को राजस्थान, उत्तर प्रदेश, गुजरात, महाराष्ट्र, दिल्ली, जम्मू-कश्मीर और हरियाणा जैसे राज्यों में भी टैक्स फ्री कर दिया गया था।


title: ऋतिक रोशन

text: ऋतिक की अगली रिलीज़ वॉर थी, जहाँ उन्होंने एक बार फिर अपने धूम 2 के निर्माता आदित्य चोपड़ा के साथ मिलकर काम किया है। इस फ़िल्म में ऋतिक अपनी दमदार बॉडी, ब्लैक एंड वाइट बाल और अपराजेय औरा सहित अविस्मरणीय लुक में नज़र आये थे। उन्होंने आनंद कुमार से कबीर की भूमिका में ढलने के लिए लगभग दो महीने में चुनौतीपूर्ण ट्रांसफॉर्मेशन के साथ सभी को आश्चर्यचकित कर दिया था।


title: ऋतिक रोशन

text: बॉलीवुड लाइफ द्वारा लिखा गया कि, “ऋतिक का किरदार कबीर एक ही समय पर शांत और तीव्र है। वह अपने करिश्मा के साथ फिल्म को आगे बढ़ाते हैं।" फिल्म कम्पैनियन की अनुपमा चोपड़ा ने कहा कि "विशेष एजेंट कबीर के रूप में, अभिनेता ने अपने अविश्वसनीय अद्भुत लुक और स्टाइल को फिर से एक्टिव कर दिया है, ठीक वैसा जो उनकी डेब्यू फ़िल्म कहो ना ... प्यार है और धूम 2 देखने मिला था।" ऋतिक की परफॉर्मेंस को हाईलाइट करते हुए, बॉलीवुड हंगामा ने साझा किया, “ऋतिक रोशन बहुत ही शानदार लग रहे हैं और उनका प्रदर्शन उत्कृष्ट है। वह हर फ्रेम में शानदार लग रहे है।" स्पॉटबॉय ने लिखा कि, “ऋतिक खुद के लिए, बॉलीवुड में सबसे हैंडसम अभिनेता में से एक है। यह समय एक बार फिर इस शख्सियत के लिए खड़ा होने का है जिन्होंने अपनी प्रतिभा के साथ वॉर को इस मुकाम पर पहुंचा दिया है।”


title: ऋतिक रोशन

text: भारतीय स्क्रीन पर 317 करोड़ और अंतर्राष्ट्रीय क्षेत्र में लगभग 13.5 मिलियन डॉलर की कमाई के साथ, "वॉर" ने मौजूदा बॉक्स ऑफिस रिकॉर्ड तोड़ते हुए, भारतीय सिनेमा में अब तक की सबसे बड़ी ओपनर बन गई है। साथ ही, वर्ष 2019 की सबसे बड़ी ग्रॉसर और ऋतिक रोशन के लिए उच्चतम ग्रॉसर बनते हुए कई अन्य रिकॉर्ड अपने नाम कर लिए है।


title: ऋतिक रोशन

text: ऋतिक रोशन ने अपनी पहली फिल्म कहो ना… प्यार है की सफलता के बाद ही मीडिया की सुर्खियों में अपनी जगह बनाई थी। उससेपहले, ऋतिक जानबूझकर लाइमलाइट से दूरी बनाते हुए, चुपचाप अपने डेब्यू के लिए खुद को तैयार कर रहे थे। जिस दिन उनकी पहलीफिल्म रिलीज़ हुई, दर्शकों और मीडिया से उनके प्रति एकमत प्रतिक्रिया यह थी कि 'एक स्टार का जन्म हो गया है।' एक अभिनेता के रूपमें अद्वितीय काम नैतिकता, सरासर ईमानदारी, प्रतिभा और प्रतिबद्धता के माध्यम से, उन्होंने हिंदी फिल्म हीरो को प्रभावी ढंग सेपरिभाषित किया है।


title: ऋतिक रोशन

text: फिज़ा (2000) और मिशन कश्मीर (2000) में कट्टरपंथी युवा से ले कर लक्षय (2004) में एक देशभक्त तक, कोई मिल गया (2013) मेंएक छात्र से ले कर सुपर 30 (2019) में एक शिक्षक तक, धूम 2 (2006) में एक चोर से ले कर जोधा अकबर (2008) में एक राजा तक, क्रिश (2006) में एक रहस्यमय सुपरहीरो से ले कर वॉर (2019) में एक खुफिया अधिकारी तक, ऋतिक ने विभिन्न फिल्मों में अपनेप्रदर्शन के साथ भारतीय सिनेमा में बहुत योगदान दिया है।


title: ऋतिक रोशन

text: ऋतिक की फिल्मोग्राफी केवल भारत के मेट्रो शहरों या टियर २ और टियर ३ शहरों तक सीमित नहीं है, बल्कि विदेशों में भी ऋतिक का बोलबाला है। मल्टी टैलेंटेड सुपरस्टार सिंगल स्क्रीन के साथ-साथ मल्टीप्लेक्स के दर्शकों के बीच भी लोकप्रिय है। वह पैन इंडिया फैन बेस और स्टारडम के साथ भारत के सबसे पसंदीदा सुपरस्टार बन गए है।


title: ऋतिक रोशन

text: ऋतिक रोशन का समाज-सेवी रूप और उनके उदारकार्यों के प्रति योगदान सराहनय है। मानवता के लिए उनके व्यक्तिगत अनुभव, पर्दे पर निभाये गए किरदारों में दिखाई देता है। उन किरदारों के लिए ऋतिक ने खूब अध्ययन और मेहनत की है और स्क्रीन पर उचित तरीके से निभाया है।


title: ऋतिक रोशन

text: सिनेमा की शक्ति के माध्यम से अपने समर्थन और उत्तेजक संवेदनशीलता को व्यक्त करने के अलावा, ऋतिक ने हमेशा मानव हित कीसेवा के प्रति भी हाथ बढ़ाया है। साल 2002 में कोई मिल गया की तैयारी के दौरान, अभिनेता ने फ़िल्म में एक विशेष छात्र की भूमिका निभाई थी और तभी से दिलखुश विशेष आवश्यकताओं स्कूल के माध्यम से विशेष बच्चों के कल्याण और विकास में भाग लेते आये है।अपनी 2010 की फिल्म गुजारिश के लिए, अभिनेता ने स्क्रीन पर अपनी विशेष क्षमताओं को प्रतिध्वनित करने के लिए 5 पैराप्लेगिक लोगों के साथ ट्रेनिंग ली थी। तभी से, ऋतिक उन व्यक्तियों की जरूरतों के लिए आर्थिक रूप से योगदान प्रदान कररहे है। साल 2016 में, काबिल में एक नेत्रहीन व्यक्ति की भूमिका निभाने के बाद, हरे-आंखों वाले सुपरस्टार ने अपनी आँखें दान करने कानिर्णय लिया है। ऋतिक ने देश भर के थिएटर मालिकों से विशेष रूप से दिव्यांग के लिए अनुकूल सिनेमा हॉल विकसित करने की भीअपील की थी, जो आज एक वास्तविकता है।


title: ऋतिक रोशन

text: ऋतिक ने न केवल अपने हर ऑनस्क्रीन अनुभव को रियल लाइफ में तब्दील किया हैं, उन्होंने अपने निजी जीवन से भी चैरिटी के लिएप्रेरणा ली है। हकलाने की समस्या से झुझते हुए, ऋतिक 'द इंडियन स्टैमरिंग एसोसिएशन' के साथ मिलकर बेहद करीब से काम कर रहेहै। इसके अतिरिक्त, उन्होंने हकलाने वाले बच्चों के इलाज के लिए नानावती भाषण केंद्र में भी एक उदार दान किया है।


title: ऋतिक रोशन

text: एक वैश्विक नागरिक के रूप में, रोशन ने यूनिसेफ के साथ 'सस्टेनेबल डेवलपमेंट गोल्स' प्रोजेक्ट पर भी काम किया है।


title: ऋतिक रोशन

text: 2013 में, ऋतिक ने अपना खुद का फिटनेस और स्पोर्ट्स ब्रांड 'एचआरएक्स' लॉन्च किया था जो अब वॉलमार्ट परिवार का हिस्सा है।साल 2019 में, एचआरएक्स फिल्म्स (फिल्मक्राफ्ट प्रोडक्शंस का एक प्रभाग) के साथ निर्माता की टोपी पहनते हुए, ऋतिक ने अपनेब्रांड को एक कदम आगे बढ़ाया, इस बैनर के तहत निर्मित पहली फिल्म सुपर 30 थी।


title: ऋतिक रोशन

text: ऋतिक रोशन अपनी लोकप्रियता के साथ बॉलीवुड में सबसे अधिक फीस लेने वाले अभिनेताओं में से हैं। साल 2014 में डेलीन्यूज एंड एनालिसिस ने उन्हें बॉलीवुड में "सबसे अधिक बैंकबल स्टार" के रूप में श्रेय दिया था। साल 2019 में, हिंदुस्तान टाइम्सने उन्हें वर्ष का सबसे अधिक लाभदायक स्टार का शीर्षक दिया था। सबसे हाई-प्रोफाइल भारतीय हस्तियों में से एक, उन्हें 2001 मेंफोर्ब्स द्वारा सबसे शक्तिशाली भारतीय फिल्म सितारों में से एक नामित किया गया था। साल 2019 में, ऋतिक को फोर्ब्सइंडिया की टॉप 20 सबसे प्रभावशाली हस्तियों में सूचीबद्ध किया गया था।


title: ऋतिक रोशन

text: ऋतिक रोशन नियमित रूप से यूके की पत्रिका ईस्टर्न आई में 50 सबसे सेक्सी एशियाई पुरुषों की सूची में शामिल हैं, जिसमें वहकई बार टॉप में अपनी जगह बना चुके हैं। उन्होंने अगस्त 2019 में 'टॉप 5 मोस्ट हैंडसम मैन इन द वर्ल्ड' और 'मोस्ट रूपवान मैनऑफ द दशक' की सूची में भी शीर्ष स्थान हासिल किया है।


title: ऋतिक रोशन

text: अपने अविश्वसनीय लुक के साथ, ऋतिक को एक सेक्स सिंबल और भारत का एक स्टाइल आइकन माना जाता है। उन्होंने 2010 मेंटाइम्स ऑफ इंडिया की 50 सबसे वांछनीय पुरुषों की सूची में शीर्ष स्थान हासिल किया और कई वर्षों तक शीर्ष पांच में स्थान पर रहेहै। जीक्यू के भारतीय संस्करण ने उन्हें कई बार बॉलीवुड में सर्वश्रेष्ठ कपड़े पहनने वाले पुरुषों की सूची में शामिल किया है।


title: ऋतिक रोशन

text: 2006 में, यूनाइटेड किंगडम में "बॉलीवुड लेजेंड्स" के नाम से उनका गुड्डा लॉन्च किया गया था 2011 में जब ऋतिक का मोम का पुतला, लंडन के प्रतिष्ठित मेडम तुसाद में स्थापित किया गया था तब वह यंगेस्ट इंडियन एक्टर थे जिनको यह उपलब्धि मिली थी, और वो एक ऐतिहासिक पल था जिसे भारतीय उत्सव के रूप में मनाया गया और जिसने अपने आप में इक मिसाल कायम की है।


title: ऋतिक रोशन

text: प्रतिमा के संस्करणों को दुनिया भर में उनकी लोकप्रियता के कारण न्यूयॉर्क, वाशिंगटन और दुनिया के अन्य शहरों के मैडम तुसाद संग्रहालयों में स्थापित किया गया था।


title: ऋतिक रोशन

text: दुबई के अम्यूजमेंट पार्क के एक राइड को उनकी लोकप्रिय फिल्म क्रिश के नाम से नवाज़ा है। इस राइड के लिए, ऋतिक अंतिम चरण तक व्यक्तिगत रूप से कांसेप्ट के विकास में शामिल थे।


title: ऋतिक रोशन

text: ऋतिक को यूनाइटेड किंगडम में प्रकाशित बच्चों की पुस्तक - स्टोरीज़ फॉर बॉयज़ हु डेरड टू बी डिफरेंट में एक उल्लेख मिला है। ऋतिक एकमात्र भारतीय अभिनेता हैं जिन्हें बराक ओबामा, जैकी चैन, यवेस सैंट लॉरेंट, रिकी मार्टिन जैसी वैश्विक हस्तियों के साथ संबोधितकिया जाता हैं। हालही में ऋतिक के नाम एक और उपलब्धि हासिल हुई है. तमिल नाडु के कक्षा 6 के वैल्यू एजुकेशन किताब में उनके नाम का एक मिसाल के रूप में उल्लेख किया गया है। उस बुक में सेल्‍फ कॉन्फिडेंस नाम का एक चैप्‍टर है जिसमें ऋतिक के सफर के बारे में बताया गया है।


title: ऋतिक रोशन

text: ऋतिक सिर्फ अपनी शक्ल और प्रतिभा के लिए नहीं जाने जाते हैं, ऋतिक अपने नैतिकता, मूल्यों और अधिक महत्वपूर्ण अपनेव्यावसायिकता के लिए भी जाने जाते हैं।! colspan = "3" style = "background: # DAA520;" | फ़िल्मफेयर पुरस्कारइंफ्लुएंशल स्टार्स पर ह्रितिक रोशन


title: मेहबूब की मेहन्दी

text: मेहबूब की मेहन्दी 1971 में बनी हिन्दी फिल्म है। इसका निर्देशन और निर्माण एच॰ एस॰ रवैल ने किया है। फिल्म में राजेश खन्ना और लीना चन्दावरकर मुख्य भूमिकाओं में हैं और सहायक कलाकारों में प्रदीप कुमार, इफ़्तेख़ार, जगदीश राज, गुरनाम सिंह और मुमताज बेगम शामिल हैं। संगीत लक्ष्मीकांत प्यारेलाल का है और गीत के बोल आनंद बख्शी के हैं। यह फिल्म मुस्लिम तहज़ीब (संस्कृति) पर आधारित है।


title: मेहबूब की मेहन्दी

text: यूसुफ (राजेश खन्ना) अपने व्यवसायी पिता, सफदरजंग (इफ़्तेख़ार) के साथ एक समृद्ध जीवन शैली जीता है, जो कि पहियाकुर्सी तक सीमित है। यूसुफ के भतीजे, खालिद उर्फ फिरंगी की शिक्षिका, श्रीमती अल्बर्ट (मनोरमा) उसके बारे में शिकायत करती हैं और चली जाती हैं। अब यूसुफ शबाना (लीना चन्दावरकर) को काम पर रखता है, जो अपनी दादी के साथ थोड़े समय के लिए उनके साथ रहने के लिए आई थी।


title: मेहबूब की मेहन्दी

text: वह अपने पिता की देखभाल के लिए एक नौकर के रूप में खैरुद्दीन (प्रदीप कुमार) नाम के एक व्यक्ति को काम पर रखता है। यूसुफ और शबाना एक दूसरे की ओर आकर्षित होते हैं और सफदरजंग और नानी की खुशी के लिए शादी करने का इरादा रखते हैं। शादी की तैयारी चल रही होती है, लेकिन यूसुफ और उसके परिवार को कुछ बातें पता नहीं हैं। एक यह है कि शबाना, नजमा नामक एक तवायफ की बेटी है; और यूसुफ को मारने के लिए खैरूद्दीन ने काम करना शुरू किया है।


title: मोहसिन काकोरवी

text: मोहसिन काकोरवी लखनऊ से उर्दू के प्रख्यात शायर रहे हैं।


title: असरारुल हक़ मजाज़

text: असरारुल हक़ मजाज़ (१९११-१९५५) उर्दू के प्रगतिशील विचारधारा से जुड़े रोमानी शायर के रूप में प्रसिद्ध रहे हैं। लखनऊ से जुड़े होने से वे 'मजाज़ लखनवी' के नाम से भी प्रसिद्ध हुए। आरंभिक उपेक्षा के बावजूद कम लिखकर भी उन्होंने बहुत अधिक प्रसिद्धि पायी।


title: असरारुल हक़ मजाज़

text: मजाज़ का असली नाम असरारुल हक़ था। आगरा में रहते समय उन्होंने 'शहीद' उपनाम अपनाया था। बाद में उन्होंने 'मजाज़' उपनाम अपने नाम के साथ जोड़ा। उनका जन्म १९ अक्टूबर १९११ को उत्तरप्रदेश के बाराबंकी जिले के रुदौली गाँव में हुआ था; हालाँकि फ़िराक़ गोरखपुरी के अनुसार उनकी जन्म-तिथि २ फरवरी १९०९ है। प्रकाश पंडित ने भी यही जन्म-तिथि मानी है। उनके पिता का नाम चौधरी सिराजुल हक़ था। चौधरी सिराजुल हक़ रुदौली के संभवतः पहले व्यक्ति थे जिन्होंने एलएलबी की डिग्री ली थी, फिर भी वकालत के बजाय उन्होंने नौकरी को ही पसंद किया और लखनऊ में रजिस्ट्रेशन विभाग में हेड क्लर्क हो गये। तरक्की करते हुए 1929 में वे असिस्टेंट रजिस्ट्रार हो गये थे। असरारुल हक़ की शिक्षा आगरा में हुई थी। अमीनाबाद इंटर कॉलेज से उन्होंने हाई स्कूल पास किया था। १९२९ में उन्होंने आगरा की प्रसिद्ध शैक्षणिक संस्था सेंट जॉन्स कॉलेज में इंटर साइंस में दाखिला लिया। उनके पिता उन्हें इंजीनियर बनाना चाहते थे, इसलिए भौतिकी एवं गणित के विषय उन्हें दिलवाये गये। परंतु, मजाज़ की रुचि साइंस में बिल्कुल नहीं थी। इसलिए वे इंटर पास नहीं हो पाये और अलीगढ़ आकर एक बार फिर उन्हें इंटरमीडिएट से शुरू करना पड़ा। इस बार वे साइंस की बजाय आर्ट्स में दाखिल हुए और उत्तीर्ण भी हुए। सन् १९३१ में उन्हें कॉलेज के एक मुशायरे में बेहतरीन ग़ज़ल पर गोल्ड मेडल भी मिला था। १९३५ में उन्होंने अलीगढ़ यूनिवर्सिटी से बी॰ए॰ पास किया। बी॰ए॰ के बाद उन्होंने एम॰ ए॰ में भी नामांकन करवाया, परंतु अधिक रूचि न होने के कारण वे एम॰ ए॰ पूरा नहीं कर सके। शायरी के अलावा मजाज़ को हॉकी में भी अच्छी रुचि थी और वे हॉकी के अच्छे खिलाड़ी थे।


title: असरारुल हक़ मजाज़

text: असरारुल हक़ मजाज़ ने पहली नौकरी ऑल इंडिया रेडियो में की थी। १९३५ में एक साल तक ऑल इंडिया रेडियो की पत्रिका 'आवाज़' के सहायक संपादक भी रहे थे। परंतु, अधिक दिनों तक नौकरी नहीं रह सकी। दिल्ली में उन्हें न नौकरी में सफलता मिली न इश्क में। मार्च १९३९ में सिबते हसन, अली सरदार जाफरी और मजाज़ ने मिलकर उर्दू में 'नया अदब' नाम से पत्रिका निकाली, जो आर्थिक कठिनाइयों के कारण अधिक दिनों तक प्रकाशित नहीं हो पायी। १९४० में मजाज़ पर नर्वस ब्रेकडाउन का पहला आघात हुआ। बेरोजगारी और भविष्य की ओर से निराशा ने अंदर ही अंदर उन्हें खोखला कर दिया था। लखनऊ में इलाज के बाद में ठीक हो गये और बड़ी बहन के साथ अल्मोड़ा चले गये। कुछ माह बाद नीरोग होकर वे वापस आये। मई १९४२ से १९४५ तक उन्होंने हार्डिंग लाइब्रेरी में नौकरी की। यहीं १९४५ में दूसरी बार नर्वस ब्रेकडाउन का हमला हुआ। शायरी जगत् में उनकी अधिक कद्र नहीं हो रही थी और अपनी शायरी का उचित मूल्यांकन नहीं होना सहन नहीं कर पाने के कारण भी वे अधिक मदिरापान करने लगे थे और पुनः नर्वस ब्रेकडाउन का शिकार हो गये थे। १९५२ में उन्हें नर्वस ब्रेकडाउन का तीसरा दौरा पड़ा। उन्हें दिल्ली से लखनऊ लाया गया। उन्हें सँभालने वाला कोई नजदीकी नहीं था। खराब स्थिति में ही वे अमन कॉन्फ्रेंस में कोलकाता गये थे। वहाँ दौरा बहुत बढ़ गया तो उनके भाई अंसारी हिरवानी और दोस्त यूसुफ़ इमाम कोलकाता पहुँचे और उनको बहला-फुसलाकर हवाई जहाज से राँची ले गये और राँची अस्पताल में उनका दाखिला करवा दिया गया। वहाँ उर्दू के मशहूर लेखक सुहैल अज़ीमाबादी ने उनकी बड़ी मदद की। वहाँ छह माह इलाज के बाद नीरोग होकर वे घर वापस आये। वापस आने के कुछ समय बाद ही उनकी बहन सफ़िया अख़्तर का देहांत हो गया। यह भी मजाज़ के लिए बड़ा सदमा था। ५ दिसंबर १९५५ को लखनऊ में रात में दस बजकर बाईस मिनट पर उनका देहांत हो गया।


title: असरारुल हक़ मजाज़

text: 'मजाज़' प्रगतिशील आंदोलन के प्रमुख हस्ती रहे अली सरदार जाफ़री के निकट संपर्क में थे और इसलिए प्रगतिशील विचारधारा से प्रभावित भी थे। स्वभाव से रोमानी शायर होने के बावजूद उनके काव्य में प्रगतिशीलता के तत्त्व मौजूद रहे हैं। उपयुक्त शब्दों का चुनाव और भाषा की रवानगी ने उनकी शायरी को लोकप्रिय बनाने में प्रमुख कारक तत्व की भूमिका निभायी है। उन्होंने बहुत कम लिखा, लेकिन जो भी लिखा उससे उन्हें काफी प्रसिद्धि मिली।


title: असरारुल हक़ मजाज़

text: सामान्यतः उर्दू शायरी का बखिया उधेड़ने वाले प्रसिद्ध आलोचक कलीमुद्दीन अहमद ने मजाज़ के काव्य में भी अनेक कमियाँ दिखलायी है: फिर भी यह माना है कि उनकी गजलों के विषय अवश्य नये हैं और उसमें उस प्रकार की संपृक्तता व क्रमबद्धता भी पायी जाती है जो क्रमबद्ध ग़ज़लों में होती हैं। 'नज़रे-दिल', 'आज की रात', 'मजबूरियाँ' इन सब ग़ज़लों की रचना में परिश्रम किया गया है। ..शब्दों पर उनका अधिकार है और वर्णन शैली में प्रवाह व प्रफुल्लता है।


title: असरारुल हक़ मजाज़

text: सज्जाद ज़हीर ने मजाज़ की प्रतिभा, कवित्व-शक्ति एवं विषय-वैशिष्ट्य को एक साथ निरूपित करते हुए लिखा है कि "हालाँकि अपनी प्रतिभा के बल पर वे समाजवादी दर्शन और विचारधारा के साथ-साथ प्रचलित राजनीतिक विचारों की जानकारी रखते थे; लेकिन वे ज्ञान प्राप्ति के लिए प्रयत्नशील नहीं दिखाई देते थे। किसी काम को व्यवस्थित रूप से और धैर्य के साथ करना उनके बस की बात न थी। उनके मिज़ाज में एक लतीफ़ और दिलकश रंगीनी थी। वे सुंदर और संगीतात्मक शब्दों और तरकीबों (समस्त पद) के प्रयोग द्वारा अपने शे'रों में हर्ष, उल्लास और रूमानियत के ऐसे वातावरण के निर्माण में समर्थ थे जिसके माध्यम से वे अपने समय के मुक्ति-आकांक्षी नौजवानों की बेचैन आत्मा को अपनी रचनाओं में समाहित कर लेते थे। यह आत्मा समाज के उन दक़ियानूसी बंधनों से मुक्ति के लिए व्यग्र थी जिन्होंने उनके लिए मानसिक प्रगति, आध्यात्मिक सुख और शारीरिक आनंद से वंचित कर रखा है। जिन्होंने स्वच्छंद और मनोवांछित करने के अधिकार को नौजवानों से छीन लिया है, उनके सोच को बंधक बना लिया है और जो ग़रीबी के बेरहम तीनों का निशाना बनाकर जीवन की तरंगों को हताशा, दुर्भाग्य और करुण वेदना में बदल देते हैं। वे बहुत जल्द उर्दू दाँ तालीमयाफ़्ता नौजवान लड़कों और शायद उनसे भी ज़्यादा लड़कियों के सबसे महबूब शायर बन गए।"


title: असरारुल हक़ मजाज़

text: वस्तुतः मजाज़ की मूल चेतना रोमानी है। इनके काव्य में प्रेम की हसरतों और नाकामियों का बड़ा व्यथापूर्ण चित्रण हुआ है। आरंभ में मजाज़ की प्रगतिशील रचनाओं के पीछे भी एक रोमानी चेतना थी, मगर धीरे-धीरे इनकी विचारधारा का विकास हुआ और मजाज़ अपने युग की आशाओं, सपनों, आकांक्षाओं और व्यथाओं की वाणी बन गये। मजाज़ ने दरिद्रता, विषमता और पूँजीवाद के अभिशाप पर बड़ी सशक्त क्रांतिकारी रचनाएँ की हैं, मगर काव्य के प्रवाह और सरसता में कहीं कोई बाधा नहीं आने दी।


title: असरारुल हक़ मजाज़

text: सुप्रसिद्ध शायर फ़ैज़ अहमद फ़ैज़ ने मजाज़ की क्रांतिवादिता एवं कवित्व के बारे में लिखा है :


title: खुमार बाराबंकवी

text: खुमार बाराबंकवी से उर्दू के प्रख्यात शायर (कवि) थे। 15 सितम्बर 1919 को जन्मे खुमार बाराबंकवी का मूल नाम मोहम्मद हैदर खान था। बाराबंकी जिले को अन्तर्राष्ट्रीय पटल पर पहचान दिलाने वाले अजीम शायर खुमार बाराबंकवी को प्यार से बेहद करीबी लोग 'दुल्लन' भी बुलाते थे। "खुमार" ने शहर के सिटी इंटर कालेज से आठवीं तक शिक्षा ग्रहण की। इसके पश्चात वह राजकीय इंटर कालेज बाराबंकी जिसकी मान्यता उस समय हाईस्कूल तक ही थी वहां से कक्षा 10 की परीक्षा उत्तीर्ण की। इसके पश्चात लखनऊ के जुबली इंटर कालेज में उन्होंने दाखिला लिया लेकिन उनका मन पढ़ाई में नहीं लगा


title: खुमार बाराबंकवी

text: वर्ष 1938 से ही उन्होंने मुशायरों में भाग लेना शुरू कर दिया। खुमार ने अपना पहला मुशायरा बरेली में पढ़ा। उनका प्रथम शेर 'वाकिफ नहीं तुम अपनी निगाहों के असर से, इस राज़ को पूछो किसी बरबाद नजर से' था। ढाई वर्ष के अंतराल में ही वे पूरे मुल्क में प्रसिद्ध हो गये। उस दौर में जिगर मुरादाबादी उच्च कोटि के शायर माने जाते थे चूंकि खुमार ने 'तरन्नुम' से ही शुरूआत की, इसलिये शीघ्र ही वे जिगर मुरादाबादी के समकक्ष पहुंच गये। मुशायरों में अगर मजरूह सुलतानपुरी साहब के बाद अगर किसी को तवज्जो दी जाती थी तो वो "खुमार साहब" ही थे |


title: खुमार बाराबंकवी

text: महान शायर और गीतकार मजरूह सुलतानपुरी आपके अज़ीज़ दोस्त थे। जितना बड़ा क़द विनम्रता की उतनी ही बड़ी मूरत, कभी-कभी तो मुशायरों में आपको घंटों तक ग़ज़ल पढ़नी पड़ती थी, लोग उठने ही नहीं देते थे | हर मिसरे के बाद "आदाब" कहने की इनकी अदा इन्हें बाकियों से मुख्तलिफ़ (अलग) करती है। आपका अंदाज- ए- बयां भी औरों से अलग था जो इनकी ख़ूबसूरत ग़ज़लों में और भी चार-चाँद लगाता था ।


title: खुमार बाराबंकवी

text: वैसे तो खुमार साहब मुशायरों को ही तवज्जो देते थे, लेकिन फिर भी उन्होंने कुछ फ़िल्मों के गीत भी लिखे, जो उनकी ग़ज़लों की तरह ही उम्दा हैं। हर दिल अजीज 'खुमार बाराबंकवी' को वर्ष 1942-43 में प्रख्यात फिल्म निर्देशक एआर अख्तर ने मुम्बई बुला लिया। यहाँ से शुरू हुआ उनका फ़िल्मी सफ़र और वे फ़िल्मी दुनिया में एक सफल गीतकार के रूप में जुड़ गए।


title: खुमार बाराबंकवी

text: आपने 1955 में फिल्म "रुख़साना" के लिये " शकील बदायूँनी " के साथ गाने लिखे थे। उससे पहले 1946 में फ़िल्म "शहंशाह " के एक गीत "चाह बरबाद करेगी" को "खुमार" साहब ने हीं लिखा था, जिसे संगीत से सजाया था "नौशाद" ने और अपनी आवाज़ दी थी गायकी के बेताज बादशाह कुंदन लाल सहगल साहब ने |


title: खुमार बाराबंकवी

text: फ़िल्म 'बारादरी' के लिये लिखा गया उनका यह गीत 'तस्वीर बनाता हूँ, तस्वीर नहीं बनती' आज भी लोगों के दिलों में बसा है। उन्होंने तमाम फ़िल्मों के लिये 'अपने किये पे कोई परेशान हो गया', 'एक दिल और तलबगार है बहुत', 'दिल की महफ़िल सजी है चले आइए', 'साज हो तुम आवाज़ हूँ मैं','भुला नहीं देना', 'दर्द भरा दिल भर-भर आए', 'आग लग जाए इस ज़िन्दगी को, मोहब्बत की बस इतनी दास्ताँ है', 'आई बैरन बयार, कियो सोलह सिंगार', जैसे गीत लिखे जो खासे लोकप्रिय हए। खुमार के ये गीत आज भी हमारी ज़िन्दगी में रस घोल देते हैं।


title: खुमार बाराबंकवी

text: खुमार साहब ने चार पुस्तकें भी लिखीं ये पुस्तकें शब-ए-ताब, हदीस-ए-दीगर, आतिश-ए-तर और रख्स-ए-मचा हैं।


title: खुमार बाराबंकवी

text: खुमार की पुस्तकें कई विश्वविद्यालयों के पाठयक्रम में शामिल की गई। उन्हें उत्तर प्रदेश उर्दू अकादमी, जिगर मुरादाबादी, उर्दू अवार्ड, उर्दू सेंटर कीनिया और अकादमी नवाये मीर उस्मानिया विश्वविद्यालय हैदराबाद, मल्टी कल्चरल सेंटर ओसो कनाडा, अदबी संगम न्यूयार्क, दीन दयाल जालान सम्मान वाराणसी, कमर जलालवी एलाइड्स कालेज पाकिस्तान आदि ने सम्मानित किया।


title: खुमार बाराबंकवी

text: वर्ष 1992 में दुबई में खुमार की प्रसिद्धि और कामयाबी के लिये जश्न मनाया गया। 25 सितम्बर 1993 को बाराबंकी जिले में जश्न-ए-खुमार का आयोजन किया गया। जिसमें तत्कालीन गवर्नर मोतीलाल वोरा ने एक लाख की धनराशि व प्रशस्ति पत्र उन्हें देकर सम्मानित किया।


title: खुमार बाराबंकवी

text: खुमार का अंतिम समय काफी कष्टप्रद रहा। मृत्यु के एक वर्ष पूर्व से ही उन्होंने खाना पीना छोड़ दिया था। 13 फ़रवरी 99 को उनकी हालत गंभीर हो गई। उन्हें लखनऊ के मेडिकल कालेज में भर्ती कराया गया। जहाँ 19 फ़रवरी की रात उन्होंने आखिरी साँस ली।


title: जोश मलिहाबादी

text: जोश मलिह्बादी () (जन्म नाम शब्बीर हसन खां; ) (५ दिसंबर, १८९८ – २२ फरवरी, १९८२)लखनऊ से उर्दु के प्रख्यात शायर रहे हैं। उनको साहित्य एवं शिक्षा क्षेत्र में पद्म भूषण से १९५४ में सम्मानित किया गया।


title: लाल पुल, लखनऊ

text: लाल पुल, लखनऊ शहर में गोमती नदी पर एक पुल है।


title: प्रकाश करात

text: प्रकाश करात भारतीय वामपंथ की राजनीति के एक महत्वपूर्ण राजनेता हैं। वे 2005 से 2015 तक भारतीय कम्युनिस्ट पार्टी (मार्क्सवादी), संक्षेप में माकपा, के महासचिव रहे। करात हरिकिशन सिंह सुरजीत के बाद २००५ में पार्टी के महासचिव बने। प्रकाश करात केरल राज्य से संबंधित हैं।


title: चातुर्मास्य

text: विशिष्ट व्रत तथा यज्ञ को चातुर्मास्य कहते हैं। व्रतसंबंधी चातुर्मास्य को "लौकिक चातुर्मास्य" और यज्ञसंबंधी चातुर्मास्य को "वैदिक चातुर्मास्य" कहते हैं।


title: चातुर्मास्य

text: लौकिक चातुर्मास्य का पालन वर्षा के चार महीनों में किया जाता है। महाभारत (शांति. 320/26) में पंचशिखा द्वारा इसके पालन का उल्लेख मिलता है। इस व्रत का विशद वर्णन भट्टोजी दीक्षितकृत तिथिनिर्णय (पृ.12-13), रघुनंदनकृत कृत्यतत्व (पृ.434-36), स्मृतितत्व (जीवानंद संस्क., द्वितीय भाग) आदि ग्रंथों में मिलता है। आषाढ़ शुक्ल द्वादशी से कार्तिक शुक्ल द्वादशी तक इसका पालन होता है किंतु अन्य मत से इसकी अवधि आषाढ़ संक्रांति से कार्तिक संक्रांति तक मान्य है। व्रतकाल में मांस, गुड़, तैल आदि का व्यवहार वर्जित है और यथाशक्ति जप, मौनादि का विधान है। इसे कहीं-कहीं विष्णुव्रत भी कहते हैं।


title: चातुर्मास्य

text: वैदिक चातुर्मास्य द्विविध है - स्वतंत्र और राजसूयांतर्गत। स्वतंत्र चातुर्मास्य अग्निहोत्रादि की भाँति नित्यकर्म है और प्रति वर्ष राजसूय यज्ञ के अंतर्गत अनुष्ठेय है। चातुर्मास्य में चार पर्वों का उल्लेख है- वैश्यदेव, वरुण प्रधास, साकमेघ एवं शुनासीरीय। जो तीन ही पर्व मानते हैं, वे शुनासीरीय की गणना नहीं करते। इन चारों में अनुष्ठेय कार्यों का विवरण चिन्नस्वामिकृत "यज्ञतत्वप्रकाश" (पृ. 45-53) और काणेकृत हिस्ट्री ऑव दि धर्मशास्त्र (भाग 2, पृ. 1091-1108) में है। स्वतंत्र चातुर्मास्य के दो पक्ष हैं- उत्सर्ग पक्ष और अनुत्सर्ग पक्ष।


title: चातुर्मास्य

text: वैदिकों की परंपरा में सोमयज्ञ के अंतर्गत उत्सर्ग पक्ष ही स्वीकृत है। एक दृष्टि से चातुर्मास्य का त्रिविध वर्गीकरण भी है- ऐष्टिक, पाशुक और सौमिक। पशुद्रव्य से किए जाने पर पाशुक और सोमद्रव्य से निष्पन्न होने पर सौमिक चातुर्मास्य होता है।


title: चालमापी

text: चालमापी (स्पीडोमीटर) वे यंत्र हैं जों मोटरगाड़ियों में लगे रहते हैं और उनका वेग (किलोमीटर) प्रति घंटा या (मील प्रति घण्ता) में बताते हैं।


title: चालमापी

text: साधारणत: मोटरगाड़ी के पिछले पहिए को चलानेवाले डंडे में लगे दाँतीदार चक्र द्वारा एक तार लचीली खोखली नली में घूमता रहता है। इस तार के दूसरे सिरे का संबंध एक चुंबक से रहता है, जो तार के घूमते रहने के कारण स्वंय घूमता रहता है। यह चुंबक ऐल्यूमिनियम की टोपी के भीतर घूमता है। इसलिये टोपी स्वयं घूमना चाहती है। परंतु टोपी एक कमानी से निंयत्रित रहती है, इसलिये वह स्वतंत्रता से घूम नहीं पाती, केवल थोड़ा सा घूमकर रुक जाती है। टोपी के घूमने की मात्रा चुंबक के वेग के अनुपात में रहती है। इसी से ऐल्यूमिनियम की टोपी के घूमने की मात्रा से गाड़ी का वेग पढ़ा जा सकता है। ऐल्यूमिनियम की टोपी पर साधारणत: एक सुई जड़ी रहती है जो अंकों के ऊपर घूमकर वेग बताती रहती है।


title: डाइनेमोमीटर

text: चालनबलमापी या डाइनेमोमीटर (Dynamometer) एक युक्ति (device) है जो मनुष्य, पशु और यंत्र द्वारा प्रयुक्त बल या शक्ति मापने के काम आती है। इसे संक्षेप में 'डाइनो' भी कहते हैं। बलमापन के लिए प्रयुक्त प्राय: सभी उपकरणों को डाइनेमोमीटर कहते हैं, किंतु विशेष रूप से इसका प्रयोग उन उपकरणों के लिए होता है जो कार्यमापन, या इंजन और मोटरों की अश्वशक्ति, के मापन में काम आते हैं। उदाहरण के लिये यदि एक ही साथ बलाघूर्ण और घूर्णन वेग (कोणीय वेग) मापा जाय तो किसी भी इंजन, मोटर या अन्य युक्ति द्वारा उत्पन्न की गयी शक्ति की गणना कर सकते हैं। इसके विपरीत इसका उपयोग किसी अन्य मशीन (जैसे पम्प या विद्युत जनित्र) को चलाने के लिये आवश्यक शक्ति के निर्धारन के लिये भी किया जा सकता है।


title: डाइनेमोमीटर

text: डाइनेमोमीटर साधारणतया दो प्रकार के होते हैं, अवशोषण (absorption) और पारेषण (transmission) डाइनेमोमीटर। अवशोषण डाइनेमोमीटर में मापनीय शक्ति को कोई घर्षण तत्व या विद्युज्जनित्र अवशोषित ओर अपाकीर्ण (dissipated) करता है। पारेषण डाइनेमोमीटर वह है जिसमें डाइनेमोमीटर स्वयं अल्प शक्ति अवशोषित करता है या बिल्कुल ही नहीं अवशोषित करता, लेकिन प्रथम चालक (prime mover) और उसके भार का एक साथ युग्मन करने में सहायक होता है।


title: डाइनेमोमीटर

text: अवशोषण डाइनेमोमीटर अनेक प्रकार के होते हैं और इनके अंतर्गत प्रॉनी (Prony) ब्रेक, जल ब्रेक और विद्युत् डाइनेमोमीटर हैं।


title: डाइनेमोमीटर

text: प्रॉनी ब्रेक - घूर्णनकारी दंड में स्थित शक्ति को मापने के काम आनेवाला प्रॉनी ब्रेक ब्लॉक कोटि का है और अन्य घर्षण ब्रेकों की रोक क्रिया को निदर्शित करने के काम आता है।


title: डाइनेमोमीटर

text: द्रवचालित ब्रेक में प्याले और पत्तियों (vanes) से युक्त एक घूर्णन (rotor) ऐसे ही प्यालों से सज्जित स्थाता (stator) के निकट घूर्णन करता है। त्वरित (accelerated) तरल स्थाता प्यालों से टकराकर अपनी गतिज ऊर्जा को विकीर्ण करता है, जिसकी बलघूर्ण प्रतिक्रिया को माप लेते हैं। ऊष्मा के विकीर्ण होने में सुविधा के लिए स्थाता में लगातार जलधारा प्रवाहित की जाती है।


title: डाइनेमोमीटर

text: उच्चवेग इंजनों की शक्ति मापने में विद्युत् डाइनेमोमीटर का अत्यधिक व्यापक प्रयोग होता है। विद्युत डाइनेमोमीटर में एक जनित्र होता है, जिसमें स्थाता की बलघूर्ण प्रतिक्रिया नापी जाती है और विद्युत उर्जा के व्ययन के साधनों की भी व्यवस्था होती है। भँवर धारा (eddy current) ब्रेक एक दूसरे प्रकार का ब्रेक है, जिसमें धात्विक स्थाता में विद्युच्चुंबकीय तंत्र घूर्णित किया जाता है। धात्विक स्थाता में भंवर धाराएँ उत्पन्न होती हैं और इनमें प्रतिरोध होने से विद्युदूर्जा ऊष्मा में परिणत होती है।


title: डाइनेमोमीटर

text: इसके अंतर्गत सरल संरचना के पट्टा और हिंडोला (belt and cradle) अभिकल्प से लेकर पोत के प्रणोदक दंड (propeller shaft) द्वारा पारेषित बलघूर्ण के मापन में प्रयुक्त, जटिल दंड डाइनेमोमीटर (shaft) तक सम्मिलित हैं। बलघूर्ण मापन के लिये दंड डाइनेमोमीटर में दंड के प्रत्यास्थ ऐंठन विस्थापन का उपयोग किया जाता है


title: डाइनेमोमीटर

text: कर्षण (traction) या अर्गला-दंड-कर्षण (draw bar pull) डाइनेमोमीटर कभी-कभी वाहन और पोत के परीक्षण के काम आते हैं। ये नौकर्षण संयोजक भाग (towing links) हैं, जिनमें कमानी सदृश, या द्रवचालित, बेलनयुक्त अवयव होते हैं। नौकर्षी बलों को प्रत्यास्थ कमानी के विस्थापन से या उत्पन्न द्रवप्रेरित दाब से मापते है। इन बलमापनों और पोत या यान के वेगमापन का प्रयोग करके शक्ति निर्धारित की जाती है।


title: डाइनेमोमीटर

text: बहुतेरे पारेषण डाइनेमोमीटरों का अनिवार्य अवयव एक कमानी है, जिसकी विकृति अप्रत्यक्ष रूप से कमानी से पारित होने वाले बल को मापती है। अनेक प्रकार की कमानियों के आकार में परिवर्तन व्यवहारत: बल के अनुपात में होता है, किंतु इस संबंध को प्रयोगत: ही निर्धारित करना चाहिए।


title: डाइनेमोमीटर

text: ट्रेनों (trains) का कर्षण प्रतिरोध मापने के लिये प्रयुक्त, गाड़ी में लगा हुआ डइनेमोमीटर असल में मोरिन उपकरण का ही विकसित स्वरूप है। ट्रेन पर इंजन द्वारा प्रयुक्त कर्षण एक कमानी से पारित होता है। कमानी का विक्षेप, कलपुर्जों की सहायता से - गाड़ी (Car) की धुरी से लगातार चालित ड्रम पर कार्य करते हुए, एक पेंसिल तक पहुँचता है। यह पेंसिल जे वक्र बनाती है वह दूरी के पदों में कर्षणबल निरूपित करती है। दूसरी पेंसिल विद्युतीय विधि से जुड़ी होती है और आरेख पर समयरेखा खींचती है, जिसमें निश्चित समय के बाद ठोकर (kick) होती है। तीसरी पेंसिल प्रेक्षण रेखा का अनुरेखण करती है, जिसमें इच्छानुसार कार (car) के चारो ओर स्थित किसी विद्युतीय दाब को दबाकर ठोकर उत्पन्न कर सकते हैं और चौथी पेंसिल दत्तरेखा (datum line) खींचती है। अन्य रेखाएँ संबद्ध अन्य घटनाओं को निरूपित करती हैं। डाइनेमोमीटरवाली गाड़ी की कमानी प्राय: चपटी पट्टियों से बनी और केंद्र पर पट्टियों में निविष्ट अंतरगुटकों (distance pieces) से और सिरों पर बेलनों से, अंतरित होती है। बेलनों पर वाहित बकसुए (buckle) से अर्गला संबद्ध होती है और कमानी के सिरे निचले ढाँचे से आबद्ध पट्टियों पर विराम करते है। कागज के गोले को प्रवर्तित करनेवाले गियर को एक स्वतंत्र पहिए की धुरी चलाती है, जिसे आवश्यकतानुसार रेल के संपर्क में लाया जा सकता है। यह पहिया यात्रा की हुई दूरी मापने के काम आता है। उपकरण से प्राय: मोरिन चकती ओर बेलन समाकलनी संबद्ध होती है, जिसमें यात्राकाल मेें किया हुआ कार्य पढ़ा जा सके।


title: डाइनेमोमीटर

text: पारेषित बलघूर्ण को मापने के लिये अभिकल्पित, कमानीयुक्त डाइनेमोमीटरों की कमानी के अकार में परिवर्तन का निर्धारण करना अधिक जटिल इसलिये है कि कमानी सहित समूचा उपकरण घूर्णन करता है। डब्ल्यू0 ई0 डाल्बी (Dalby) द्वारा प्रयुक्त युक्ति के प्रयोग से, कमानी के आकार में परिवर्तन एक आबद्ध सूचक (fixed indicator) द्वारा प्रदर्शित होता है, जिसे इच्छानुसार स्थिति में रख सकते हैं। दो समान स्प्रॉकेट पहियोें में से कमानी से और दूसरा दंड से अबद्ध किया जाता है। इनके ऊपर ए पट्टा रखा जाता है, जिसके सिे नहीं होते, ताकि यदि कमानी के आकार में परिवर्तन द दंड से घिरनी में पारेषित बलधूर्ण का अनुपाती होता है। इसे नापने के लिये फंदों में निर्देश (guide) घिरनियाँ रखी जाती है, जा ज्यामितीय स्लाइड (slide) से निर्देशित होती हैं। इनमें से एक घिरनी मापनी और दूसरी सूची (index) का वहन करती है।


title: डाइनेमोमीटर

text: बल पारेषित करनेवाले यंत्र के हर भाग की प्रत्यास्थ विकृति होती है, जिसे मापकर अप्रत्यक्ष रूप से बल माप सकते हैं। बल और विकृति का संबंध निर्धारित करने के लिये यांत्रिक, प्रकाशीय और टेलिफोनीय युक्तियों का प्रयोग किया गया है। इन मापनों और पदार्थ के यथार्थ प्रत्यास्थ गुणक के उपयोग से, इंजन द्वारा दंड के साथ साथ प्रणोदक को पारेषित, अश्वशक्ति और बड़े समुद्री यंत्रों की यांत्रिक दक्षता का निर्धारण किया गया है। यंत्र के अंशों की प्रत्यास्थ विकृति के प्रेरणों द्वारा पारेषित शक्ति निर्धारित करने की विधि विशेषत: टर्बाइन इंजनों के लिये लाभ प्रद है।


title: डाइनेमोमीटर

text: थ्रिंग-हॉपकिन्सन ऐंठन मापी (Thring-Hopkinson Torsion Meter) में, प्रणोदक पर दे निकटस्थ बिंदुओं के बीच ऐंठन प्रेक्षित की जाती है। बेलनाकार स्लीव (sleeve) एक सिरे पर दंड से जकड़ी और दूसरे पर मुक्त होती है, ताकि स्लीव के मुक्त सिरे और दंड के बीच ऐंठन की सापेक्ष गति हो। इस सापेक्ष गति का लाभ उठा कर, एक दर्पण कोणिय विस्थापन दिया जाता है, जो निश्चित स्रोत से आते हुए प्रकाश को निश्चित मापनी पर परावर्तित करता है और हर परिक्रमा में मापनी पर एक बिंब दमकाता है। वेग साधारणा होने पर, रुक-रुककर बनते हुए बिंब आँखों को लगातार दिखायी पड़ते हैं। अत: मापनी पर, स्लीव की लंबाई के बराबर के दंड के सिरों के सापेक्ष ऐंठन का, लगातार संकेत मिलता है। बलघूर्ण की वृद्धि के ऐंठन और दर्पण का कोणीय विस्थापन बढ़ता है और मापनी तात्कालिक ऐंठन के परिमाण का संकेत करती है। ऐंठन से दंड के बलघूर्ण की गणना की जा सकती है।


title: डाइनेमोमीटर

text: माउलिन (Moullins) ऐंठन मापी में दंड की निर्धारित लंबाई के सापेक्ष ऐंठन, दंड पर चढ़े हुए और उसके साथ घूर्णन करती हुई कुंडली के स्वप्रेरण (self-induction) को, परिवर्तित करती है। कूचियों (brushes) और सरक वलयों (slip rings) द्वारा कुंडली को प्रत्यावर्ती धारा ही पहुँचाई जाती है। इस धारा का विचरण कुंडली के स्वप्रेरण के विचरण पर निर्भर करता है ओर इस प्रकार धारा का विचरण दंड की ऐंठन से संबंधित है। कुंडली के साथ श्रेणी में स्थापित मापक, बलघूर्ण को सीधे पढ़ने के लिए, अंशांकित होते हैं। फोर्ड ऐंठनमापी में निश्चित लंबाई के दंड की सापेक्ष ऐंठन, दंड पर चढ़े हुए ट्रांसफॉर्मर के वायु अंतर को, परिवर्तित करती है, जिसके परिणामस्वरूप द्वितीयक परिपथ के विद्युद्वाहक बल (e.m.f) की घटबढ़ होती है। यह घटबढ़ दंड की ऐंठन से और अत: दंड के बलघूर्ण से भी, संबंधित है। चालन पट्टी के चालक और ढीले पार्श्व में तनाव के अंतर, के आधार पर पारेषण डाइनेमोमीटर बने हैं।


title: डाइनेमोमीटर

text: जब किसी दंड को गियरिंग (gearing) से चलते हैं, तब पहिए के दाँतों के बीच की परिणामी दाब और दंड से आबद्ध पहिए के पिच (pitch) वृत्त के अर्धव्यास का गुणा करके चालक बलघूर्णा मापते हैं।


title: डाइनेमोमीटर

text: विद्युत मोटर के आर्मेचर पर कार्य करने वाले बलघूर्ण के साथ समान और विपरित एक बलघूर्ण ढाँचे पर कार्य करता है। अत: यदि मोटर का ढाँचा ऐसे आरोपित है कि वह घूमने को स्वतंत्र है और उसे बलघूर्ण के प्रयोग से घूमने नहीं दिया जाता तो वह प्रयुक्त बलघूर्ण (T) आर्मेचर का बलघूर्ण मापता है। इस स्थिति में मोटर के कार्य को पारेषित करने की दर (T 2p n/550) अश्वशक्ति है, जिसमें (n) आर्मेचर की प्रति सेकंड परिक्रमाओं की संख्या है।


title: टूर डी अफ़्रीका

text: टूर डी अफ़्रीका विश्व की सबसे लंबी एवं सबसे कठिन साईकल दौड़ स्पर्धा मे से एक है। इस स्पर्धा का आयोजन प्रति वर्ष होता है जिसमे प्रतियोगी मिस्र के काहिरा से दक्षिण अफ़्रीका के केप टाऊन तक साईकल दौड़ाते है। इस स्पर्धा मे लगभग १०० चरण होते है जहॉ प्रतियोगी रुक कर आराम करते है। इस प्रतियोगीता का आयोजन कर्ता कनाडा की कंपनी टूर डी अफ़्रीका लिमिटेड करवाती है।


title: बीरबल साहनी पुरावनस्पतिविज्ञान संस्थान

text: बीरबल साहनी पुरावनस्पतिविज्ञान संस्थान लखनऊ का एक पुरावनस्पतिविज्ञान पर अनुसंधान संस्थान है। यह भारत सरकार के विज्ञान एवं प्रौद्योगिकी विभाग के अंतर्गत एक स्वायत्त संस्थान है।  यह ५३, विश्वविद्यालय मार्ग, लखनऊ पर स्थित है। इसका नाम इसके संस्थापक श्री बीरबल साहनी, प्रसिद्ध परावनस्पति वैज्ञानिक के नाम पर रखा गया है। सितंबर, १९३९ में इनको अध्यक्ष बनाकर एक पुरावनस्पतिज्ञों की समिति अनुसंधान हेतु गठित हुई थी। इसकी प्रथम रिपोर्ट १९४० एवं अंतिम रिपोर्ट १९५० में प्रकाशित हुई। ३ जून, १९५३ को आठ वैज्ञानिकों के नाम से एक न्यास की स्थापना भारतीय सोसायटी पंजीकरण धारा-२१ (१८६०) के अंतर्गत हुई। इसका उद्देश्य पुरावनस्पति विज्ञान पर प्रो॰ बीरबल साहनी एवं सावित्री साहनी के मूल शोध में एकत्रित किए गये जीवाश्म संग्रह एवं एक सन्दर्भ पुस्त्तकालय के गठन हेतु फंड जुटाना था। और अंततः इस संस्थान की स्थापना १० सितंबर, १९४६ को हुई। इसके प्रथम मानित निदेशक बीरबल साहनी को बनाया गया। सरकार ने इसके लिए ३.५ एकड़ भूमि भी आवंटित की।  ३ अप्रैल, १९४९ को इसकी नींव प्रथम प्रधान मंत्री जवाहर लाल नेहरू ने रखी। हालाँकि दुर्भाग्य से बीरबल साहनी की मृत्यु १० अप्रैल, १९४९ को ही हो गयी। किंतु १९५२ के अंत तक इसकी इमारत भी बनकर तैयार हो गयी।


title: बीरबल साहनी पुरावनस्पतिविज्ञान संस्थान

text: १९५१ में यूनेस्को ने इसे अपने तकनीकी सहयोग कार्यक्रम में भी सम्मिलित कर लिया।


title: सूर्य सेन

text: सूर्य सेन (22 मार्च 1894 — 12 जनवरी 1934) भारत की स्वतंत्रता संग्राम के महान क्रान्तिकारी थे। उन्होने इंडियन रिपब्लिकन आर्मी की स्थापना की और चटगांव विद्रोह का सफल नेतृत्व किया। वे नेशनल हाईस्कूल में सीनियर ग्रेजुएट शिक्षक के रूप में कार्यरत थे और लोग प्यार से उन्हें "मास्टर दा" कहकर सम्बोधित करते थे।


title: सूर्य सेन

text: अंग्रेजों ने उन्हें १२ जनवरी १९३४ को मेदिनीपुर जेल में फांसी दे दी।


title: सूर्य सेन

text: सूर्य सेन के पिता का नाम रमानिरंजन था। चटगांव के नोआपाड़ा इलाके के निवासी सूर्य सेन एक अध्यापक थे। १९१६ में उनके एक अध्यापक ने उनको क्रांतिकारी विचारों से प्रभावित किया जब वह इंटरमीडियेट की पढ़ाई कर रहे थे और वह अनुशीलन समूह से जुड़ गये। बाद में वह बहरामपुर कालेज में बी ए की पढ़ाई करने गये और युगान्तर से परिचित हुए और उसके विचारों से काफी प्रभावित रहे।


title: सूर्य सेन

text: महर्षि दयानन्द विश्वविद्यालय से संबद्ध इतिहासवेत्ता एम मलिक के अनुसार घटना 18 अप्रैल 1930 से शुरू होती है जब बंगाल के चटगांव में आजादी के दीवानों ने अंग्रेजों को उखाड़ फेंकने के लिए इंडियन रिपब्लिकन आर्मी (आईआरए) का गठन कर लिया।


title: सूर्य सेन

text: आईआरए के गठन से पूरे बंगाल में क्रांति की ज्वाला भड़क उठी और 18 अप्रैल 1930 को सूर्यसेन के नेतृत्व में दर्जनों क्रांतिकारियों ने चटगांव के शस्त्रागार को लूटकर अंग्रेज शासन के खात्मे की घोषणा कर दी। क्रांति की ज्वाला के चलते हुकूमत के नुमाइंदे भाग गए और चटगांव में कुछ दिन के लिए अंग्रेजी शासन का अन्त हो गया।


title: सूर्य सेन

text: इस घटना ने आग में घी का काम किया और बंगाल से बाहर देश के अन्य हिस्सों में भी स्वतंत्रता संग्राम उग्र हो उठा। इस घटना का असर कई महीनों तक रहा। पंजाब में हरिकिशन ने वहां के गवर्नर की हत्या की कोशिश की। दिसंबर 1930 में विनय बोस, बादल गुप्ता और दिनेश गुप्ता ने कलकत्ता की राइटर्स बिल्डिंग में प्रवेश किया और स्वाधीनता सेनानियों पर जुल्म ढ़हाने वाले पुलिस अधीक्षक को मौत के घाट उतार दिया।


title: सूर्य सेन

text: मलिक के अनुसार आईआरए के इस संग्राम में दो लड़कियों प्रीतिलता वाद्देदार और कल्पना दत्त ने भी महत्वपूर्ण भूमिका निभाई। सत्ता डगमगाते देख अंग्रेज बर्बरता पर उतर आए। महिलाओं और बच्चों तक को नहीं बख्शा गया। आईआरए के अधिकतर योद्धा गिरफ्तार कर लिए गए और तारकेश्वर दस्तीदार को फांसी पर लटका दिया गया। अंग्रेजों से घिरने पर प्रीतिलता ने जहर खाकर मातृभमि के लिए जान दे दी, जबकि कल्पना दत्त को आजीवन कारावास की सजा सुनाई गई।


title: सूर्य सेन

text: सूर्य सेन इस विद्रोह के बाद छिपे रहे और एक स्थान से दूसरे स्थान पर चलते रहे। वे एक कार्यकर्ता, एक किसान, एक पुजारी, गृह कार्यकर्ता या धार्मिक मुसलमान के रूप में छिपे रहे। इस तरह उन्होंने ब्रिटिशों के गिरफ्त में आने से बचते रहे। एक बार उन्होंने नेत्र सेन नाम के एक आदमी के घर में शरण ली। लेकिन नेत्र सेन ने उनके साथ छल कर धन के लालच में ब्रिटिशों को उनकी जानकारी दे दी और पुलिस ने फरवरी 1933 में उन्हें पकड़ लिया। इससे पहले कि नेत्र सेन को अंग्रेजों ने पुरस्कृत किया हो, क्रांतिकारी किरण सेन उनके घर में आये और दा (एक लंबी चाकू) के साथ उसका सिर काट डाला। नेत्र सेन की पत्नी सूर्य सेन के एक बड़ी समर्थक थी, इसलिए उन्होंने कभी भी उस क्रांतिकारी के नाम का खुलासा नहीं किया जिन्होंने नेत्र सेन की हत्या की थी। सेन को फांसी देने से पहले, अमानवीय ब्रिटिश शासकों ने उन पर क्रूरता से अत्याचार किया। बर्बर ब्रिटिश जल्लादों ने हथौड़े के साथ उनके सभी दांतों को तोड़ दिया, और सभी नाखूनों को निकाल फेंका। उनके सभी अंगों और जोड़ों को तोड़ दिया गया और उनके अचेतन शरीर को फांसी की रस्सी तक घसीटा गया था। 12 जनवरी 1934 को एक अन्य क्रांतिकारी तारकेश्वर दस्तीदार को भी सेन के साथ फांसी दी गई थी। उनकी मृत्यु के बाद, उनके मृत शरीर को अंतिम संस्कार नहीं दिया गया। बाद में पाया गया कि जेल अधिकारियों द्वारा,एक धातु के पिंजरे में उसकी मृत शरीर को डाल दिया और बंगाल की खाड़ी में फेंक दिया गया था।